title: Roomalainen oikeus

text: Roomalainen oikeus jäi voimaan niissä germaanivaltioissa, jotka perustettiin Rooman valtakunnan raunioille. Lain tieteellinen käsittely lakkasi kuitenkin 1100-luvulle saakka, jolloin ns. glossaattorit ryhtyivät selittämään roomalaista oikeutta. Roomalaisella oikeudella on ollut sangen suuri merkitys useimpien sivistysmaiden oikeuksille ja varsinkin saksalaiselle oikeudelle. 1400-luvulla alkoivat oikeusoppineet Saksassa yhä enemmän soveltaa tuomioistuimissa roomalaista oikeutta, mistä oli seurauksena, että roomalainen oikeus 1500- ja 1600-luvuilla omaksuttiin Saksassa; vieläpä vuonna 1900 voimaan tullut "Bürgerliches Gesetzbuch", joka lakkautti roomalaisen oikeuden, mitä oli pandektioikeuden nimellä sovellettu, nojautuu huomattavissa kohdin sen periaatteisiin. Myös Suomen oikeusjärjestelmässä, vuoden 1734 laissa ja varsinkin sen kauppakaaren säännöksissä voidaan havaita roomalaisen oikeuden vaikutusta.


title: Roomalainen oikeus

text: Oikeushistoriassa yhtenäisen roomalaisen oikeuden ("ius commune") ajanjakson voidaan katsoa alkaneen yliopistojen perustamisesta säilyttäen vankan asemansa aina Ranskan vallankumoukseen saakka.


title: Roomalainen oikeus

text: Vielä nykyäänkin roomalaisen oikeuden vaikutusta pidetään yhtenä merkittävimmästä Euroopan yhtenäisyyttä edistävistä tekijöistä.


title: VAX

text: VAX (Virtual Address eXtension) on Digital Equipment Corporationin menestyneimpiä minitietokonearkkitehtuureja. Se suunniteltiin aluksi pelkäksi 16-bittisen PDP-11:n jatkeeksi, jonka oli tarkoitus tarjota 32-bittinen osoiteavaruus ja virtuaalimuisti, mutta siitä tulikin ennen pitkää täysin itsenäinen arkkitehtuuri.


title: VAX

text: Ensimmäinen VAX-malli VAX-11/780 esiteltiin 25. lokakuuta 1977. Tietokone oli ensimmäinen yhden MIPSin tietokone (miljoona käskyä sekunnissa).


title: VAX

text: VAX-sarja lopetettiin vuonna 2000.


title: VAX

text: VAX-konekieleen kuuluu hyvin paljon erilaisia käskyjä ja osoitusmuotoja, minkä ansiosta sitä on pidetty malliesimerkkinä äärimmilleen viedystä CISC-ajattelusta. VAXin seuraajaksi vuonna 1992 kehitetty Alpha-arkkitehtuuri sen sijaan on miltei sen vastakohta – äärimmilleen viety RISC.


title: VAX

text: VAX-11/780:tä käytettiin etenkin 1980-luvulla paljon benchmark-testien perustana. Esimerkiksi kone, jonka nopeus on 27 "VAX MIPS", suorittaa ohjelmat noin 27 kertaa niin nopeasti kuin VAX-11/780.


title: VAX

text: Vuonna 1982 julkaistu VAX-11/730 Nebula oli vastaavankaltainen kuin 750, mutta perustui 4-bittiseen kaupalliseen slice-suorittimeen. Myöhemmin esitelty MicroVAX perustui kahden mikropiirin VLSI-toteutukseen VAX-arkkitehtuurista.


title: VAX

text: VAXeissa käytettyjä käyttöjärjestelmiä ovat pääasiassa VMS ja UNIX (BSD ja Ultrix). Lisäksi arkkitehtuurille on suunniteltu reaaliaikajärjestelmä VAXELN.


title: AIX

text: AIX (Advanced Interactive eXecutive) on UNIX-käyttöjärjestelmä, jota käytetään IBM:n RT/PC- ja RS/6000-sarjan (nykyään IBM Power Systems) koneissa.


title: AIX

text:
Käyttöjärjestelmä kehitettiin alun perin IBM 6150 RT työasemaa varten.
Ensimmäinen versio julkaistiin vuonna 1986. Se perustui aluksi System V:n Release 3:een, mutta myöhemmin siihen otettiin myös BSD-ominaisuuksia.


title: AIX

text: Käyttöjärjestelmä tukee useita laitteistoalustoja, mm. PowerPC-pohjaisia työasemia ja IBM S/370 suurtietokoneita. Siitä on julkaistu versio myös IBM PS/2 tietokoneelle nimellä AIX PS/2.


title: AIX

text: IBM pyrki kehittämään "Workplace OS" käyttöjärjestelmää "OSF Research Institute"n kanssa perustuen Carnegie Mellon -yliopiston (CMU) Mach-mikrokerneliin, josta tuli yksi kalleimmista epäonnistumisista ja suunnitelmat AIX:n muuttamisesta mikrokernelille keskeytettiin vuonna 1995.Käyttöjärjestelmä tukee mm. seuraavia tiedostojärjestelmiä:


title: Xorazmin alue

text: Xorazmin alue () on hallintoalue Uzbekistanin länsiosassa Kara Kumin aavikon pohjoisreunalla Turkmenistanin rajalla Keski-Aasiassa. Alueen pääkaupunki on Urganch. Alueen pinta-ala on 6 464 neliökilometriä, ja vuonna 2009 siellä oli 1 546 200 asukasta. Xorazmin alue rajoittuu pohjoisessa Karakalpakian tasavaltaan, idässä Buharan alueeseen sekä etelässä ja lännessä Turkmenistaniin.


title: Xorazmin alue

text: Amudarja virtaa alueen halki. Alue kuului aikoinaan Hivan kaanikuntaan.


title: HP-UX

text: HP-UX on Hewlett-Packardin versio UNIX-käyttöjärjestelmästä. HP-UX perustuu System V järjestelmään. Se toimii 68000-, PA-RISC- ja IA-64 -suoritinarkkitehtuureilla varustetuissa HP:n työasema- ja palvelinkoneissa.


title: HP-UX

text: Käyttöjärjestelmän ensimmäinen versio vuonna 1984 tuki HP Integral PC (HP 9807A) kannettavaa UNIX työasemaa. Työasema käytti Motorola 68000 suoritinta ja siinä oli muistia oli 512 kB (laajennettavissa 1.5 MB). Koneessa käyttöjärjestelmän ydin oli sijoitettu 256 kB ROM muistiin.


title: HP-UX

text: HP Roman-8 on merkistökoodaus jota on käytetty pääasiassa HP-UX:ssa. Merkistö tunnetaan myös: HP Roman 8, HP Roman, hp-roman8, roman8, R8, code page 1051, CP1051 ja ibm-1051.


title: HP-UX

text: Versioon 11.11 saakka HP käytti numerointimallia "major.minor". Tämän jälkeen tuli käyttöön malli: 11"i" jota seuraa v("desimaalinumero"). Tämä johti kahdenkertaiseen versionumerointiin ja esimerkiksi "11.20" on myös "11i v1.5".Käyttöjärjestelmässä on tuki mm. seuraaville tiedostojärjestelmile:


title: Paasilinna

text: Paasilinna viittaa muun muassa seuraaviin:


title: Paasilinna

text: Sukunimi on suomennettu nimestä "Gullstén". Tunnettuja suvun jäseniä ovat veljekset:


title: IRIX

text: IRIX on SGI:n kehittämä System V:ta noudattava UNIX-käyttöjärjestelmä, joka toimii SGI:n MIPS-arkkitehtuurisissa työasemissa ja palvelimissa. Siinä on erityisen monipuolinen tuki 3D- ja videografiikalle.


title: IRIX

text: SGI on ilmoittanut lopettavansa IRIXin kehittämisen ja tuki päättyi joulukuussa 2013.


title: IRIX

text: Nykyisin SGI toimittaa Red Hat tai SuSE Linux-käyttöjärjestelmän laitteisiin.


title: IRIX

text: Alusta oli merkittävä usean muun ohjelmiston kehitykseen, mm. XFS tiedostojärjestelmä ja IRIS GL sekä OpenGL rajapinta.


title: Samarkandin alue

text: Samarkandin alue () on hallintoalue Uzbekistanin keskiosassa Tadžikistanin rajalla Keski-Aasiassa. Alueen pääkapunki on Samarkand. Samarkandin alue rajoittuu lännessä ja luoteessa Navoiyn alueeseen, koillisessa Jizzaxin alueeseen, idässä Tadžikistaniin ja etelässä Qashqadarjon alueeseen. Alueen pinta-ala on 16 773 neliökilometriä, ja vuonna 2009 siellä oli noin 3 090 700 asukasta. Alueen halki virtaa Zeravšan-joki.


title: Samarkandin alue

text: Samarkandin alue on asutettu noin 2 000 vuotta ennen ajanlaskun alkua. Myöhemmin alue tuli kuulumaan Persian Sogdianan maakuntaan, jonka pääkaupunki oli Maracanda (nykyinen Samarkand). Makedonian hallitsija Aleksanteri Suuri valloitti alueen vuonna 329 eaa. Sittemmin alueen kautta kulki tärkeä kauppareitti Kiinan ja Välimeren alueen välillä. Arabit valloittivat alueen 700-luvun alussa ja väestö käännytettiin islaminuskoon. Mongolit valloittivat alueen 1220 hallitsijansa Tšingis-kaanin johdolla ja aiheuttivat suurta tuhoa. Alue tuli kuulumaan vuodesta 1369 lähtien mongolijohtaja Timur Lenkin valtakuntaan, ja hän teki Samarkandista valtakuntansa pääkaupungin. Tämä valtakunta heikentyi 1400-luvulla ja vuonna 1500 sen valloittivat uzbekit. Buharan kaanikunta valloitti alueen 1784 ja 1868 alue joutui Buharan mukana Venäjän vaikutuspiiriin. Alue liitettiin Neuvostoliittoon 1920, jossa se kuului ensin Buharan neuvostotasavaltaan, kunnes vuonna 1924 perustettiin Uzbekistanin neuvostotasavalta, johon alue tuli kuulumaan.


title: Andižanin alue

text: Andižanin alue () on hallinnollinen alue Uzbekistanin itäosassa Ferganan laaksossa Kirgisian rajalla Keski-Aasiassa. Vuonna 2009 alueella oli 2 524 600 asukasta, ja sen pinta-ala on 4 303 neliökilometriä. Alueen pääkaupunki on Andižan.


title: Andižanin alue

text: Alue kuului Kokandin kaanikuntaan 1700- ja 1800-luvuilla. Venäjän joukot valloittivat Andižanin alueen 1876. Vuonna 1920 alue tuli kuulumaan Turkestanin autonomiseen sosialistiseen neuvostotasavaltaan ja 1924 Uzbekistanin neuvostotasavaltaan. Vuonna 1991 siitä tuli osa itsenäistä Uzbekistania.


title: Adamantium

text: Adamantium on kuvitteellinen metalli muun muassa Marvelin sarjakuvauniversumissa. Tohtori Myron McClain loi tämän rautapohjaisen aineen, joka on sulana muokattavissa, mutta kiinteydyttyään se on käytännössä tuhoutumatonta. Aineesta on olemassa joitakin muunnoksia, kuten Puna-Omegan käyttämä "carbonadium" sekä Kapteeni Amerikan kilpi, joka on tehty tuntemattomasta vibranium-pohjaisesta metalliseoksesta ja jonka luomisprosessin jäljittely-yrityksestä adamantium sai alkunsa. Kyseinen seos on ainoa adamantiumia kestävämpi aine Marvel-universumissa.


title: Adamantium

text: Aitoa adamantiumia on muun muassa seuraavilla hahmoilla:Marvel-universumin lisäksi adamantiumia on esimerkiksi:


title: Jousi (ase)

text: Jousi on joustavasta kaaresta ja jänteestä sekä tähtäysvarresta koostuva ase, jolla ammutaan nuolia. Jousta voidaan käyttää sodankäynnissä, metsästyksessä ja urheilussa. Jousi on yksi vanhimpia ihmisen keksimiä laitteita.


title: Jousi (ase)

text: Jousen toiminta perustuu jouseen sidotun mekaanisen energian nopeaan vapauttamiseen. Tällä energialla ammutaan nuoli. Jousi oli merkittävä sodankäynnissä aina ampuma-aseiden kehittymiseen saakka. Nykyisin niitä käytetään lähinnä urheiluun ja metsästykseen.


title: Jousi (ase)

text: Eri puolilla maailmaa on aikojen saatossa käytetty erilaisia jousia. Perinteisissä jousissa kaari voi rakentua yhdestä puunkappaleesta (kuten englantilaisessa pitkäjousessa ja afrikkalaisissa ja eteläamerikkalaisissa jousissa), laminoidusta puusta (japanilaisessa ja saamelaisessa jousessa), puusta ja sen ulkopintaan liimatuista eläinten jänteistä (Pohjois-Amerikan intiaanit), tai puusta, sarvesta ja jänteistä (Aasia). Nykyaikana metsästyksessä ja urheilussa käytettävät jouset valmistetaan tavallisesti synteettisistä materiaaleista, koska ne ovat kevyitä ja ne voi optimoida joustosuhteeltaan paremmin kuin perinnejousen. Yleisin uudenaikainen jousityyppi on taljajousi.


title: Jousi (ase)

text: Jousi on keksitty todennäköisesti 20 000–50 000 vuotta sitten, ja se on levinnyt jo varhain lähes kaikkialle maailmaan (Amerikan mantereella jousen käyttöönotto on vallitsevan näkemyksen mukaan tapahtunut suhteellisen myöhään, vasta noin tuhat vuotta sitten, ja Australian mantereella jousta ei tiettävästi ole koskaan tunnettu).


title: Jousi (ase)

text:
Afrikasta on löydetty kivisiä nuolenkärkiä, jotka ovat peräisin ajalta 40 000–25 000 eaa., ja sulitettujen nuolten arvioidaan ilmestyneen käyttöön viimeistään 18 000 eaa. Vanhin tunnettu jousi on 14 000 vuoden ikäinen ja löydetty Stellmoorista Saksasta. Se liittyy myöhäiseen Hampurin kulttuuriin, jossa metsästettiin peuroja. Holmegårdin tanskalainen jousi on myös suunnilleen yhtä vanha. Vanhimmat, suunnilleen saman ikäiset nuolet on löydetty Lila Loshultista ja Stellmoorista.
Madeleinen ja epi-Gravetten kauden pienet piikivikärjet viittaavat jousen keksimiseen jo aikaisemmin.


title: Jousi (ase)

text: Jousesta muodostui eri puolilla maailmaa tärkein metsästys- ja kaukotaisteluase, ja se säilytti tämän asemansa myös Euroopassa aina tuliaseiden läpimurtoon asti 1500-luvulla. Viimeisen kerran sotajoukko käytti Manner-Euroopassa pitkäjousta aseena 1630 (Kustaa II Aadolfin maihinnousuarmeijan skotlantilaiset palkkasoturit Rügenin saarella Stralsundin lähellä). Britteinsaarilla jousen sotilaallinen merkitys jatkui pitempään rinnan tuliaseiden kanssa. Joidenkin alkuperäiskansojen parissa jousi on vielä tänäkin päivänä käytössä päivittäisessä ravinnonhankinnassa muun muassa Amazonasin ja Papua-Uusi-Guinean viidakkoalueilla.


title: Jousi (ase)

text: Nykyiset kilpailuissa käytettävät jouset koostuvat pääosin hiili- tai lasikuidusta ja kevytmetalliseoksista ja ne ovat moniosaisia. Jousen lavat tehdään nykyisin laminoimalla muun muassa vaahterasta, hiili- ja lasikuidusta sekä kevlarista. Jousten tärkeät lisävarusteet, tähtäimet ja vakaajat, ovat hiilikuitua tai alumiinia.


title: Jousi (ase)

text: Kilpanuolet jaetaan pääosin kahteen ryhmään: sisä- ja ulkonuoliin. Ulkonuolet ovat nimensä mukaisesti ulkona käytettäviä ja rakenteeltaan usein alumiini-hiilikuituseosta ja erittäin ohuita. Sisänuolet ovat usein kokonaan alumiinia ja edellisiä paksumpia. Laadukkaat kilpa-ammuntavälineet maksavat yleensä 1500-2000 €. Kilpajouset eivät kuitenkaan ole nimensä veroisesti hyviä pitkänmatkan ammuntaan, sillä ne on optimoitu tarkkuusammuntaan


title: Jousi (ase)

text: Kilpajousilla ammutaan värikkäistä rengaskehistä koostuvaan rengastauluun pitkiltä etäisyyksiltä. Suurin FITA-kilpailuissa käytetty ampumaetäisyys on 90 metriä, mutta esimerkiksi korealaisessa perinnejousikilpailussa (kansallisurheilu) perusetäisyys on 120 bota, noin 145 metriä. Jousiammunta on olympialaji.


title: Jousi (ase)

text:
Vastakaarijousi tarkoittaa jousta, jonka päät kaartuvat ampujasta ulospäin eivätkä ampujaan päin, kuten perinteisenmallisessa jousessa. Metsästyksessä ja harrastusammunnassa yleisesti käytetty, lasi- tai hiilikuidusta ja puusta laminoitu vastakaarijousi poikkeaa kilpajousista yleensä pienemmän pituutensa, suuremman jäykkyytensä ja vähäisempien lisävarusteidensa vuoksi.
Varsijousi on käsijousta mekaanisesti kehittyneempi laite, jota Euroopassa käytettiin varsinkin keskiajalla ja Kiinassa jo paljon varhemmin. Varsijousi koostuu kaaresta joka on kiinnitetty poikittain laukaisukoneistolla varustettuun tukkiin. Varsijousella ammutaan lyhyitä nuolia tai vasamia. Vasamalla tarkoitetaan nuolia, joissa on tylppä, nuijamainen pää ja joiden kohdevaikutus perustuu pelkästään iskuenergiaan, ei läpäisyyn, jolloin esimerkiksi arvoturkis jää ehjäksi ja vaikkapa oravaa kohti ammuttu vasama putoaa alas juuttumatta korkealle puuhun. 1600-luvun jälkipuoliskolta 1800-luvun loppuun asti suosittu eurooppalainen metsästysase oli myös kevyehkö varsijousi, jonka ammuksina käytettiin etenkin linnustuksessa helposti hukkuvia nuolia halvempia savi- tai lyijykuulia.


title: Jousi (ase)

text: Vuonna 1967 Holless Wilbur Allenin patentoiman taljajousen toiminta perustuu jousen molempiin päihin akseloitujen epäkeskopyörien liikkeeseen, jolloin jousen virittämiseksi vaadittava voima putoaa vedon kuluessa 50–80 % huippuarvostaan. Tällöin tähtäysaika pitenee huomattavasti verrattuna jäkkyydeltään vastaavaan tavalliseen jouseen. Taljajousen kilpanuolet tehdään alumiinista, hiilikuidusta tai alumiini-hiilikuituseoksesta. Taljajousessa saa kansainvälisten sääntöjen mukaan olla optiikkaa sisältävä tähtäin, toisin kuin olympiajousessa. Taljajousiammunta ei ole olympialaji.


title: Jousi (ase)

text: Taljajousia käytetään yleisesti metsästykseen eri puolilla maailmaa, erityisesti Yhdysvalloissa, josta käytännössä kaikki metsästystaljajouset myös tuodaan. Taljajousen metsästysnuolet valmistetaan tavallisesti duralumiinista tai hiilikuidusta, ja niissä on erittäin terävä leikkaava kärki.


title: Jousi (ase)

text: Jousi on metsästysaseena kaatokyvyltään lyhyellä matkalla täysin moderniin kivääriin verrattava ase. Jousella on nykyaikana kaadettu kaikkea riistaa, kuten hirviä, karhuja ja norsuja. Tarkat ampumamatkat ovat jousimetsästyksessä murto-osan kiväärimatkoista, ja näiltä lyhyiltäkin matkoilta luotettavan riistalaukauksen ampuminen vaatii jousimetsästäjältä moninkertaisesti enemmän harjoittelua ja harrastukselle omistautumista kuin tuliasein tapahtuva jahti.


title: Jousi (ase)

text: Useat miljoonat metsästäjät eri puolilla maailmaa ovatkin lisänneet metsästysjousen asevalikoimaansa metsästysmuodon haasteellisuuden ja sitä kautta onnistuneesta kaadosta syntyvän suuremman tyydytyksen ansiosta. Suomessa jousimetsästys on sallittu jousella, jonka vetovastus on yli 180 Newtonia. Varsi- eli jalkajousella ei Suomessa saa metsästää.


title: Jousi (ase)

text: Ballista oli suuren varsijousen tapainen, lavettiasenteinen piiritysase, aikansa raskas tarkk'ampujakivääri, jonka teho kuitenkin perustui vääntöjousen sijasta kahteen torsiojouseen (tiukkaan kierrettyyn jänne- tai köysivyyhteen) ja jolla voitiin ampua lyijykuulia tai raskaita nuolia huomattavan kauas ja tarkasti.


title: Jousi (ase)

text: Tähtäin on jousen keskiosaan kiinnitetty mekaaninen laite, jonka avulla tähtäyspistettä voidaan siirtää sekä pysty- että vaakasuunnassa. Osumapistettä muutettaessa tähtäimen jyvää siirretään aina osuman suuntaan.


title: Jousi (ase)

text: Kilpaa tähtäinjousella ammuttaessa on kansainvälisten sääntöjen mukaan sallittua käyttää vain yhtä tähtäyspistettä. Kun taas esimerkiksi kivääriaseella ammuttaessa tähtäys tapahtuu kahden tähtäyspisteen, jyvän ja hahlon avulla. Jousiampujalla on käytössään vain jyvä ja jännettä jännittävän käden vieminen leuan alle ankkurointipisteeseen toimii ikään kuin hahlona.


title: Jousi (ase)

text: Jousen tähtäin on periaatteessa hyvin yksinkertainen laite. Tosin nykyaikaisen kilpailujousen tähtäimet ovat melkoisen monimutkaisia hienomekaanisia laitteita, joiden avulla jousiampuja voi siirtää ja hallita osumapistettään tähtäyssilmänsä suhteen sekä pysty-, sivu- että syvyyssuunnassa millin tarkkuudella.


title: Jousi (ase)

text: Käytännössä tämä tarkoittaa sitä, että mitä pidempi ammuntamatka, sitä alempana jyvä on pystyasteikolla ja päinvastoin. Sivusuunnassa jyvän sijainti määräytyy ampujan nuolien lento-ominaisuuksien, ammuntatekniikan, tuulen, valokulman ja monen muun seikan perusteella. Tähtäimen varren muuttaminen syvyyssuunnassa antaa lisää säätömahdollisuutta ammuntaetäisyyden kasvaessa. Moni jousiampuja joutuukin vetämään tähtäimen vartta sisään (jousta päin) pystyäkseen ampumaan pitkiä ammuntaetäisyyksiä.


title: Jousi (ase)

text: Jousimetsästäjät käyttävät usein tähtäintä, jossa on kolme päällekkäistä eri väreillä koodattua jyvää. Jokaiselle jyvälle on testiammunnalla määritetty eri ampumaetäisyys. Saaliin ilmestyttyä näköpiiriin ja metsästäjän arvioitua etäisyyden saaliinsa, voi hän valita nopeasti sen jyvän, jonka uskoo antavan parhaimman osuman arvioituaan välimatkaa saaliiseensa.


title: Jousi (ase)

text: Taljajousiammunnassa on sallittu kaksi tähtäinpistettä toisin kuin tähtäinjousessa. Muitakin eroja tähtäinjouseen nähden on, sillä jyväsysteemissä saa käyttää suurentavaa optiikkaa ja jänteellä saa olla takatähtäin. Takatähtäin on pieni reikämekanismi (piipperi), jonka läpi taljajousiampuja katsoo tähtäimen etupään linssissä olevaa jyväpistettä.


title: Jousi (ase)

text: Vaistojousiammunnassa ei ole sallittua käyttää tähtäintä. Siinä ampuja tähtää pelkästään nuolensa avulla.


title: Qashqadaryon alue

text: Qashqadaryon alue (, ) on hallinnollinen alue Uzbekistanin eteläosassa Turkmenistanin rajalla Keski-Aasiassa. Se rajoittuu etelässä Turkmenistaniin, lännessä Buharan alueeseen, pohjoisessa Navoiyn ja Samarkandin alueisiin sekä idässä Tadžikistaniin ja Surxondarjon alueeseen. Alueen pinta-ala on 28 568 neliökilometriä, ja vuonna 2009 siellä oli noin 2 589 600 asukasta.


title: Qashqadaryon alue

text: Alueen pääkaupungin Qarshin lähellä oli Yhdysvaltojen sotilastukikohta, josta lennettiin Afganistaniin. Se suljettiin vuonna 2005 Uzbekistanin vaatimuksesta.


title: Qashqadaryon alue

text: Qashqadaryon alue sijaitsee Qashqadaryon vesistöalueella. Korkeimmat kohdat ovat aluen itäosassa, joka kuuluu Pamirvuoristoon. Alueella vallitsee pääasiassa mannerilmasto.


title: Qashqadaryon alue

text: Qashqadaryon alue on yksi Uzbekistanin 12 alueesta. Paikallishallintoa varten alue on jaettu 14 piirikuntaan.


title: Qashqadaryon alue

text: Qashqadaryon alueen asukasluku on 2 589 600 (2009). Väestöstä asuu 73 prosenttia maaseudulla. Suurimmat kaupungit ovat Qarshi (177 000 as.), Shahrisabz, Kitob, Koson, Muborak, Yakkabog, G‘uzor ja Qamashi.


title: Qashqadaryon alue

text: Alueen tärkein teollisuudenala on alueelta saatavan öljyn ja maakaasun jalostus, jonka merkittävin keskus on Muborakin kaupunki. Muita tärkeitä teollisuudenaloja ovat villanjalostus-, tekstiili-, sähkö-, elintarvike- ja rakennusaineteollisuus. Maatalous tuottaa puuvillaa, monia viljoja ja karjataloustuotteita.


title: Qashqadaryon alue

text: Qashqadaryon alueen alueella on hyvin kehittynyt liikenneverkko. Alueella on 350 kilometriä rautateitä ja 4 000 kilometriä päällystettyjä teitä.


title: Buharan alue

text: Buharan alue () on hallinnollinen alue Uzbekistanin eteläosassa Keski-Aasiassa Turkmenistanin rajalla. Alueella on noin 1 600 700 asukasta (2009), ja sen pinta-ala on 41 937 neliökilometriä. Sen pääkaupunki on Buhara. Buharan alue rajoittuu pohjoisessa ja idässä Navoiyn alueeseen, kaakossa Qashqadaryon alueeseen, lounaassa ja lännessä Turkmenistaniin sekä luoteessa Xorazmin alueeseen ja Karakalpakian tasavaltaan.


title: Buharan alue

text: Alueen merkittävin joki on Zeravšan. Buharan alueella tuotetaan öljyä, puuvillaa, hedelmiä ja silkkiä.


title: Buharan alue

text: Buharan aluetta hallitsivat arabit 700-luvulla ja Persia 800- ja 900-luvuilla. Mongolit valloittivat alueen 1200-luvun alussa ja vuodesta 1555 lähtien alue kuului Buharan kaanikuntaan. Venäjä valloitti kaanikunnan 1866 ja teki siitä vasallivaltion. Kaanikunta liitettiin Neuvostoliittoon 1920 ja siitä muodostettiin Buharan kansantasavalta, joka kuitenkin jo 1924 lakkautettiin. Tällöin nykyinen Buharan alue liitettiin Uzbekistanin neuvostotasavaltaan.


title: Elintarvikevirasto

text: Elintarvikevirasto eli EVI oli suomalainen viranomainen, joka seurasi elintarvikkeita ja niiden valvontaa. Sen tehtävänä oli valvoa elintarvikkeiden turvallisuutta ja terveydellisyyttä. Elintarvikevirasto toimi yhdessä muiden viranomaisten kanssa.


title: Elintarvikevirasto

text: Elintarvikevirasto toimi maa- ja metsätalousministeriön alaisena. Se toimi yhteistyössä myös kauppa- ja teollisuusministeriön ja sosiaali- ja terveysministeriön kanssa.


title: Elintarvikevirasto

text: Elintarvikeviraston korvasi 1. toukokuuta 2006 Elintarviketurvallisuusvirasto Evira. Eviraan yhdistettiin Elintarvikevirasto, Eläinlääkintä- ja elintarviketutkimuslaitos (EELA) ja Kasvintuotannon tarkastuskeskus (KTTK) sekä maa- ja metsätalousministeriön elintarvike- ja terveysosaston toimeenpanotehtävät.


title: Ferganan alue

text: Ferganan alue () on hallinnollinen alue Uzbekistanin itäosassa Ferganan laaksossa Kirgisian rajalla Keski-Aasiassa. Alueen pinta-ala on 7 005 neliökilometriä, ja vuonna 2009 siellä eli 3 048 700 asukasta. Alueen pääkaupunki on Fergana. Ferganan alue rajoittuu pohjoisessa Namanganin alueeseen ja Andižanin alueeseen. Muualla alue rajoittuu Kirgisiaan.


title: Ferganan alue

text: Alueen halki virtaa Syrdarja. Alueella viljellään puuvillaa, riisiä ja hedelmiä. Lisäksi tuotetaan silkkiä. Viljely vaatii keinokastelun.


title: Taškentin alue

text: Taškentin alue () on hallinnollinen alue Uzbekistanin itäosassa Kazakstanin rajalla Keski-Aasiassa. Alueen ja koko Uzbekistanin pääkaupunki on Taškent, joka ei kuitenkaan kuulu hallinnollisesti Taškentin alueeseen vaan muodostaa sen kanssa tasavertaisen kaupunkialueen (shahar). Alueen pinta-ala on 15 585 neliökilometriä, ja vuonna 2009 siellä oli 4 789 500 asukasta. Taškentin alue rajoittuu pohjoisessa Kazakstaniin, idässä Kirgisiaan ja Namanganin alueeseen, etelässä Tadžikistaniin ja lännessä Sirdaryon alueeseen.


title: Taškentin alue

text: Alueen halki virtaa Širšik-joki. Alueella viljellään puuvillaa ja hedelmiä.


title: Kathmandu

text: Kathmandu () on Nepalin pääkaupunki. Se sijaitsee Kathmandun laaksossa. Itse kaupungin väkiluku vuonna 2011 oli noin miljoona.


title: Kathmandu

text: Viime vuosien aikana on tapahtunut hyvin mittava muutto maalta ja pienemmistä kaupungeista Kathmandun laaksoon. Vuoden 2011 väestönlaskennassa Kathmandun piirissä oli vuonna 2011 yhteensä 1,7 miljoonaa asukasta, kun vuonna 2001 heitä oli noin miljoona. Kathmandun laakson väkiluku kasvoi kymmenessä vuodessa 1,6 miljoonasta 2,5 miljoonaan.


title: Kathmandu

text: Hallinnollisesti Kathmandu on osa Nepalin Keskisen kehitysalueen Bagmatin vyöhykkeen useasta kaupungista koostuvaa Kathmandun piirikuntaa.


title: Kathmandu

text: Kathmandu sijaitsee Kathmandun laakson pohjoisosassa noin 1 300 metrin korkeudessa. Kaupungin läpi virtaa neljä jokea: Bagmati, Bishnumati, Dhobikhola ja Tukucha. Samassa laaksossa on Katmandun lisäksi monia muita kaupunkeja, joista tunnetuimpiin kuuluvat Lalitpur (Patan) ja Bhaktapur.


title: Kathmandu

text: Nepalin kuninkaan palatsi on keskellä kaupunkia Thamelin turistialueen vieressä. "Vanhassakaupungissa" on paljon hindulaisia ja buddhalaisia temppeleitä 1600-luvulta. Laaksossa on usein maanjäristyksiä, ja siksi monet vanhat rakennukset ovat tuhoutuneet tai vaurioituneet.


title: Kathmandu

text: Kathmandun laaksossa sijaitsee seitsemän Unescon maailmanperintökohdetta.


title: Kathmandu

text: Legendan mukaan Kathmandun perusti kuningas Gun Kamdev vuonna 723. Se on ollut pääkaupunkina vuodesta 1768. Vuoden 1934 maanjäristyksen jälkeen on rakennettu modernin tyylisiä taloja.


title: Kathmandu

text: Kaupungin nimi oli 1500-luvulle saakka Kantipur, joka merkitsee ’kaunista kaupunkia’ ja joka on johdettu sanskritin sanoista "kanti" ’kauneus’ ja "puram" ’kaupunki’. Nykyinen nimi tarkoittaa ’puinen kaupunki’, ja on johdettu sanoista "kath" ’puuaines’ ja "mandir" ’temppeli, rakennus’. Kaupungille nimen antanut, buddhalaisten kerjäläismunkkien majapaikaksi 1500-luvulla rakennettu temppeli sijaitsee yhä kaupungin keskustassa. Perimätiedon mukaan rakentamiseen käytettiin yhden puun puutavaraa.


title: Kathmandu

text: Tribhuvanin yliopisto perustettiin vuonna 1959.


title: Kathmandu

text: Kathmandussa sijaitsee Tribhuvanin kansainvälinen lentoasema.


title: Kathmandu

text: Liikennettä muualle Kathmandun laaksoon ja muualle Nepaliin hoidetaan linja-autoilla. Kaupungissa on kaksi linja-autoasemaa. Matkailijoille ei vuokrata henkilöautoja, mutta käyttöönsä voi saada auton kuljettajan kanssa. Paikallista liikkumista varten voi vuokrata polkupyörän tai pienen moottoripyörän. Taksit ovat kohtuuhintaisia, mutta pienikokoisia, paikallisbussit ruuhkaisia, eivätkä ne mahdu kulkemaan kaikissa kaupungin osissa.


title: Kathmandu

text: Kathmandu on Aasian nopeimmin kasvavia kaupunkeja, ja liikennejärjestelmät eivät pysy kehityksen perässä. Ruuhkat ovat massiivisia, ja ilmansaasteet aiheuttavat terveysongelmia. Vuonna 1991 Kathmandun laaksossa tehtiin 60 % matkoista kävellen tai polkupyörällä, vuonna 2011 enää 40 %. Eniten on kasvanut moottoripyörien osuus.


title: Kokandin kaanikunta

text: Kokandin kaanikunta (myös "Quqonin kaanikunta" ja "Uzbekkien kaanikunta") on entinen valtio Keski-Aasiassa. Se käsitti osia nykyisistä Uzbekistanista ja Kirgisiasta. Kokandin kaanikunta perustettiin vuonna 1709. Sen pääkaupunkina oli vuodesta 1740 Kokand (Quqon). Alue liitettiin Venäjään Taškentin taistelun jälkeen vuonna 1876.


title: Niamey

text: Niamey on Nigerin pääkaupunki. Sen asukasluku on 1 302 910 (2011). Niamey on Nigerin suurin kaupunki ja maan hallinnollinen, kulttuurinen ja taloudellinen keskus. Se sijaitsee suurimmaksi osaksi Niger-joen itärannalla.


title: Niamey

text:
Kaupunki sijaitsee alueella, jossa tuotetaan paljon tiiliä, keraamisia hyödykkeitä ja sementtiä. Myös helmihirssin kasvatus sekä kudonta ovat alueella yleisiä elinkeinoja.
Niamey perustettiin luultavasti 1700-luvulla. Kaupunki ei ollut kovin merkittävä, kunnes ranskalaiset perustivat siirtomaa-aseman sinne 1890-luvulla. Maan pääkaupunki Niameysta tuli vuonna 1926. Vuonna 1930 kaupungissa oli arviolta 3000 asukasta.


title: Niamey

text: Niger itsenäistyi vuonna 1960 ja kaupungissa oli arviolta 30 000 asukasta. Sen pinta-ala on kasvanut siihen liitettyjen naapurikuntien vuoksi. Itsenäisyyden aikana kaupungin väliluku on kasvanut nopeasti. Syinä ovat olleet sen tarjoamat työmahdollisuudet ja maaseudun kuivuutta paenneet ihmiset. Lisäksi Nigerin taloudessa oli tuolloin nousukausi maassa tehtyjen uraanilöytöjen vuoksi. Kaupungin aluetta kasvatettiin liittämällä siihen ympäröiviä kyliä. Kenraali Seyni Kountchén valtakaudella vuosina 1974- 1987 kaupunkiin muuttaminen oli säännöllistettyä. Kaikki, jotka viranomaiset saivat kiinni luvattomasta asumisesta Niameyssä, palautettiin kotikyliinsä.


title: Niamey

text: Niger- joen tulvavesi nousi vuonna 2010 korkeammalle kuin kertaakaan sitten vuoden 1929. Tulvavedet vaurioittivat useita kaupunginosia ja tuhannet jäivät asunnottomiksi. Vuonna 2011 arvioitiin virallisesti, että kaupungissa olisi 1 500 000 asukasta. Suurin osa asukkaista on nuoria.


title: Niamey

text: Uusista tulvista ilmoitettiin jälleen elokuussa 2017. Tällä kertaa tuhannet Niameyn asukkaat joutuivat jättämään kotinsa.


title: Niamey

text: Koska Niamey on Nigerin pääkaupunki, sinne on sijoitettu useita kansallisia instituutioita. Siellä sijaitsevat Amadou Moumonin yliopisto ja Lamordén yliopistosairaala. Maan kansallismuseon yhteydessä toimii myös eläintarha ja museon kokoelmiin kuuluu dinosaurusten luurankoja ja perinteistä arkkitehtuuria edustavia rakennuksia. Nigerin suurin moskeija Grande Mosquée sijaitsee myös Niameyssä. Muina nähtävyyksinä voi pitää perinteisiä markkinatoreja.


title: Niamey

text: Niameyn sisäistä liikennettä palvelevat bussit ja taksit. Niameyssa on suuria bussiyhtiöitä, kuten "Rimbo Transport", "SNTV" ja "Maissagé" jotka liikennöivät Nigerin muihin kaupunkeihin ja naapurimaihin.


title: Niamey

text: Niger-joen yli kulkee nykyään kaksi siltaa; "Pont Kennedy" (valmistunut 1970) ja "Pont de l`amitié Chine-Niger" (valmistunut 2011). Joen voi ylittää myös soudattamalla itsensä sen yli perinteisellä veneellä-


title: Niamey

text:
Kaupungissa sijaitsee Diori Hamanin kansainvälinen lentoasema. Osana Nigerin rautatieprojektia, Niameyn rautatieaseman rakentaminen alkoi vuonna 2014.
Niamey on myös Nigerin median ja kultturielämän keskus. Painettua mediaa edustavat valtiolliset sanomalehdet "Sahel Dimanche" ja "Le Sahel". Kaupungissa ilmestyy myös yksityisten kustantamoiden sanomalehtiä kuten "Alternative", "Libération" ja "Le Hache". Kaupungissa sijaitsevat myös Nigerin valtiollisen radion ja television päämajat. Valtiollisen radion nimi on "Voix du Sahel" ja kaupungissa toimii myös kymmenen yksityistä radioasemaa. Niistä suurimmat ovat "Saraounia" ja "Anfani." Televisiotoimntaa harjoittavat valtiollinen "Télé Sahel" ja ranskalainen "TV5 Monde".


title: Niamey

text: Nigerissä on vuodesta 1998 järjestetty Festival International du Mode Africain- muotifestivaalit. Niiden pitopaikaksi vakiintui vuonna 2007 Niamey aikaisemman Tiguiditin sijasta.


title: Niamey

text: Konsertteja Niameyssa järjestetään Centre Culturel Oumarou Gandassa, kongressipalatsissa ja Centre Culturel Franco- Nigérienissä. Perinteisen musikkin ohella myös rap on nykyään suosittua.


title: Hivan kaanikunta

text: Hivan kaanikunta on entinen valtio, joka käsitti laajan alueen Keski-Aasian länsiosassa Araljärven eteläpuolella. Nykyisin alue kuuluu Uzbekistaniin ja Turkmenistaniin.


title: Hivan kaanikunta

text: Hivan kaanikunta syntyi antiikin aikana Amudarja-joen ympärille. Arabit valloittivat sen vuonna 680 ja mongolivalloittaja Tšingis-kaani 1200-luvulla ja Timur Lenk 1300-luvulla. Sittemmin kaanikunnasta tuli jälleen itsenäinen. Venäjä valloitti osan kaanikunnasta 1873 ja teki siitä vasallivaltion. Vuonna 1919 Neuvosto-Venäjä syöksi emiirin vallasta ja seuraavana vuonna kaanikunnasta muodostettiin nimellisesti itsenäinen Horezmin kansantasavalta. Se ei kuitenkaan ollut pitkäikäinen, sillä jo 1924 sen alue jaettiin Uzbekistanin, Turkmenistanin ja Kazakstanin neuvostotasavaltojen kesken. Kazakstaniin liitetty osa (Karakalpakia) liitettiin 1932 Uzbekistaniin.


title: Palaun kieli

text: Palau on austronesialainen kieli. Sitä puhuu äidinkielenään noin 18 950 ihmistä. Heistä 14 800 asuu Palaussa. Myös Guamilla on jonkin verran puhujia.


title: Palaun kieli

text: Kieli kuuluu malaijilais-polynesialaisten kielten ryhmään.


title: Kahlaajat

text: Kahlaajat (Charadrii) on alalahko rantalintujen (Charadriiformes) lahkossa.


title: Kahlaajat

text: Alalahkoon kuuluu noin 210 lajia. Arktisen ja lauhkean vyöhykkeen lajit ovat muuttolintuja. Jotkut arktisen alueen pesimälajit kuuluvat pisimmän muuttomatkan tekeviin lintulajeihin, kuten pikkusirri ("Calidris minuta") joka talvehtii eteläisellä pallonpuoliskolla. Tropiikin lajit ovat paikkalintuja tai muuttavat vain sadealueiden mukana.


title: Kahlaajat

text: Suomessa esiintyvistä lajeista suurin osa kuuluu kurppien ("Scolopacidae") tai kurmitsojen ("Charadriidae") heimoihin.


title: Kahlaajat

text: Lajeista suurin osa elää kosteikoissa tai rannoilla. Tähän elinympäristöön sopeutumia ovat pitkät höyhenettömät kahluujalat sekä usein pitkä ja hoikka kaula. Monilla kahlaajilla on nokan päässä herkkiä hermoja joiden avulla ne löytävät ravintoa mudasta tai pehmeästä maaperästä. Lajien eripituiset nokat mahdollistavat ruokailun samassa elinympäristössä ilman että eri lajit kilpailevat suoraan ruuasta. Lajeista suurin osa syö pieniä selkärangattomia eläimiä. Monet suuremmat ja erityisesti kuivempaan ympäristöön sopeutuneet lajit käyttävät ravinnokseen suurempiakin eläimiä kuten pieniä matelijoita. Pääskykahlaajat ("Glareola") saalistavat muista kahlaajista poiketen pääasiassa ilmassa.


title: Osamu Tezuka

text: Osamu Tezuka (, 3. marraskuuta 1928 Toyonaka – 9. helmikuuta 1989) oli japanilainen sarjakuvapiirtäjä ja animaatioelokuvien tekijä. Tezukan tuotanto käsittää suuren määrän sarjakuvia ja useita anime-elokuvia. Tuotanto koostuu noin 700 eri nimikkeestä, jotka käsittävät yhteensä noin 170 000 sivua. 1950-luvulla hänellä oli keskeinen vaikutus shōjo-tyyliin "Ribbon no kishi" - tarinallaan. Hänet tunnetaan parhaiten "Astro Boyn" ("Tetsuwan Atom") ja "Viidakon valtiaan" ("Jungle taitei") luojana. Edellä mainittua on joissakin yhteyksissä väitetty Disney-klassikon "Leijonakuningas" edeltäjäksi. Osamu Tezukaa on usein verrattu Walt Disneyyn, ja häntä pidetäänkin ”Japanin Walt Disneynä” sekä anime- ja manga-kulttuurin luojana.


title: Osamu Tezuka

text: Tezukan tunnetuimpiin sarjakuviin kuuluvat "Tetsuwan Atom", "Black Jack", "Ribbon no kishi", "Hi no tori", "Viidakon valtias" sekä "Adolf". Tezuka itse piti elämäntyönään "Hi no tori" -sarjakuvaa. Tezuka perusti Mushi Productions -animaatiostudion, joka toimi televisioanimen uranuurtajana Japanissa.


title: Osamu Tezuka

text: Tezuka oli perheen kolmesta lapsesta vanhin poika. Koulutukseltaan Tezuka oli lääkäri, mutta aloitti jo yliopistoaikanaan sarjakuvien piirtämisen. Tezukan ensimmäinen manga, sanomalehtistrippi "Mā-chan no nikkichō" ("Mān päiväkirja") ilmestyi vuonna 1946 Shōkokumin shinbun -lehdessä. Tezuka oli tuolloin vain 17-vuotias. Seuraavana vuonna hän julkaisi "Shin takarajima" -mangan ("Uusi aarresaari"), joka teki Tezukasta kuuluisan ja sai aikaan Japanissa suurta kiinnostusta. Sarjakuva perustui Robert Louis Stevensonin "Aarresaari"-kirjaan, ja sen nopea tempo ja länsimaalainen tyyli tekivät siitä pian bestsellerin, jota myytiin yhteensä yli 400 000 kappaletta. "Viidakon valtiaan" Tezuka aloitti vuonna 1950.


title: Osamu Tezuka

text: Tezuka kuoli mahasyöpään vuonna 1989 60-vuotiaana; hänen viimeiset sanansa olivat ”Kertakaikkiaan, antakaa minun tehdä töitä.” Vuonna 1994 Tezukan kotikaupunki Takarazuka avasi häntä käsittelevän museon, ja vuonna 1997 julkaistiin postimerkkejä hänen muistolleen.


title: Mekaniikka

text: Mekaniikka on tieteenala, joka tutkii vuorovaikutuksia ja liikeilmiöitä. Mekaniikka voidaan jakaa statiikkaan ja dynamiikkaan. Mekaniikka voidaan myös jaotella kontinuumimekaniikkaan ja partikkelimekaniikkaan. Klassinen mekaniikka perustuu partikkelimekaniikkaan.


title: Mekaniikka

text: Mekaniikan teoria lähtee aksioomista, joista päätellään lauseita. Mekaniikan teorioihin kuuluu kiinteästi niiden kokemusperäinen testaaminen.


title: Mekaniikka

text: Mekaniikan peruslait käsittelevät kappaleiden liiketilan muutoksia, kun niihin vaikuttaa voimia.


title: Maori

text: Maori tarkoittaa seuraavia asioita:


title: Mikrotietokone

text: Mikrotietokone tarkoittaa tietokonetta, jonka toiminta perustuu mikroprosessoriin, ja joka on kooltaan pienempi kuin minitietokone. Esimerkiksi henkilökohtaiset tietokoneet ovat mikrotietokoneita. Ensimmäisenä kaupallisena mikrotietokoneena pidetään Micral N-tietokonetta. Japanin varhaisimpia mikrotietokoneiden valmistajia oli Sord Computer Corporation SMP80/08 mallillaan ja SMP80/x-sarjalla.


title: Mikrotietokone

text: Mikrotietokoneiden vallankumoukseksi kutsutaan mikroprosessoriin perustuvien tietokoneiden yleistymistä, jonka sanotaan alkaneen Intel 4004 suorittimen julkaisusta. Ensimmäisen sukupolven mikrotietokoneiksi kutsutaan toisinaan vuosina 1971–1976 julkaistuja tietokoneita. Näitä seurasivat kotitietokoneiksi kutsutut mikrotietokoneet ja henkilökohtaiset tietokoneet. IBM 5100 (1975) oli mahdollisesti ensimmäinen kannettava tietokone ennen tunnetumpia malleja.


title: Mikrotietokone

text: Tietokonepelien pelaamiseen soveltuvat mikrotietokoneet kuten "vuoden 1977 kolmikko" Apple II, Commodore PET ja TRS-80 julkaistiin vuonna 1977. Aikaisemmat mikrotietokoneet kuten Altair 8800 (1975) eivät sisältäneet vielä näyttöominaisuuksia, mutta niihin pystyi liittymään päätteillä sopivien liitäntöjen ja lisälaitteiden avulla. Commodore PET:in sanotaan olleen ensimmäinen kaupallisesti menestyksekäs henkilökohtainen tietokone.


title: Mikrotietokone

text: Sinclair Researchin ZX80, ZX81 ja ZX Spectrum olivat huomattavan suosittuja 1980-luvun alussa halvan hintansa myötä.


title: Mikrotietokone

text: Mikrotietokoneen käsite hämärtyi 1980-luvulla, kun ominaisuuksiltaan minitietokoneita vastaavat koneet alkoivat käyttää mikroprosessoreja ja olla myös fyysiseltä kooltaan samaa luokkaa. Esimerkiksi Digital Equipment Corporation ja Sun Microsystems kutsuivat tehokkaita työasemakoneitaan mieluummin mini- kuin mikrotietokoneiksi, jotta ne erottuisivat IBM PC:iden, Macintoshien ja kotimikrojen kaltaisista vaatimattomammista laitteista.


title: Mikrotietokone

text: Sovellusohjelmat kuten VisiCalc (1979) laajensivat mikrotietokoneiden käyttöä harrastuksesta ja pelaamisesta myös yrityskäyttöön. Kaksi vuotta myöhemmin IBM julkaisi IBM PC:n, jonka jälkeen syntyivät IBM PC -yhteensopivat kloonikoneet.


title: Mikrotietokone

text: Kotitietokoneiden hintasota vuonna 1983 ajoi muun muassa Texas Instrumentsin ulos kotitietokoneiden markkinoilta. Tietokoneet kuitenkin tulivat entistä laajemman yleisön saataville hintojen laskun myötä, muun muassa Commodoren Jack Tramielin vaikutuksesta. Ohjelmistokehittäjillä oli toiveita lisätä opetus- ja hyötyohjelmia myyntiä koteihin vuonna 1984 julkaistulle IBM PCjr -tietokoneelle, joka oli merkittävästi aiempaa IBM PC:tä edullisempi. PCjr-tietokoneen toivottiin myös "tuovan uskottavuutta" kotitietokoneiden markkinoille.


title: Mikrotietokone

text: Guinness World Recordsin mukaan vuonna 1982 julkaistu Commodore 64 on kaikkien aikojen myydyin yksittäinen tietokonemalli.


title: Mikrotietokone

text: Ennen mikrotietokoneille markkinoilla olivat minitietokoneet. Näiden hinta ja fyysinen koko olivat huomattavasti suurempia: suosittu PDP-8 (1965) vastasi kooltaan pakastinta ja maksoi kymmeniä tuhansia dollareita esittelyvuotenaan. Myös eräitä mikroprosessoriin perustuvia minitietokoneita on kutsuttu mikrotietokoneiksi.


title: Mikrotietokone

text: Ennen mikroprosessorin yleistymistä oli saatavilla TTL-logiikkapiireihin perustuvia tietokoneita kuten Kenbak-1. Mikrotietokoneen yhdeksi määritelmäksi on muodostunut mikroprosessorin käyttö. Datapoint 2200 päätettä suunniteltiin mikroprosessoria käyttäväksi, mutta käytti edelleen diskreettiä TTL-logiikkaa.


title: Mikrotietokone

text: Koottavina tee-se-itse -sarjoina toimitettavia tietokoneita oli markkinoilla useita, muun muassa: Altair 8800, COSMAC ELF, Apple I, Nascom ja suomalainen Telmac 1800.


title: Mikrotietokone

text: Mikrotietokoneiden suosio toi uusia niihin keskittyviä lehtiä. Eräissä lehdissä oli BASIC-kielisiä ohjelmalistauksia sekä valmiita ohjelmia lehden mukana tulevalla C-kasetilla tai levykkeellä.


title: Mikrotietokone

text: Ensimmäisenä ohjelmakasetin liittäneenä lehtenä pidetään brittiläistä "Amstrad Action" -lehteä.


title: Mikrotietokone

text: Vuonna 1984 aloitettiin suomalaiset lehdet "Mikrobitti" ja "Printti". Etenkin Mikrobitti sisälsi myös ohjelmakoodilistauksia lehden sivuilla.


title: Horezmin sosialistinen kansantasavalta

text: Horezmin sosialistinen kansantasavalta oli lyhytikäinen valtio Keski-Aasiassa. Todellisuudessa valtio oli nimellisesti itsenäinen Neuvostoliiton vasalli.


title: Horezmin sosialistinen kansantasavalta

text: Horezmin sosialistinen kansantasavalta muodostettiin Hivan kaanikunnan alueesta helmikuussa 1920, mutta virallisesti se perustettiin vasta 26. huhtikuuta 1920. Sen nimi muutettiin muotoon Horezmin sosialistinen neuvostotasavalta 20. lokakuuta 1923.


title: Horezmin sosialistinen kansantasavalta

text: Horezmin SNT ei kuitenkaan ollut pitkäikäinen, sillä 10. lokakuuta 1924 se jaettiin Uzbekistanin ja Turkmenistanin sosialististen neuvostotasavaltojen sekä Karakalpakkien autonomisen alueen kesken. Tämä jako oli osa Neuvostoliitolle kuuluneen Keski-Aasian uudelleenjärjestelyä, kansallisuuksien mukaan.


title: Basilika

text: Basilika tarkoittaa seuraavia asioita:


title: Laon kieli

text: Lao on Laosin virallinen kieli. Se kuuluu tai-kieliin ja on hyvin samankaltainen thaimaalaisen isanin kielen kanssa. Laon kieltä kirjoitetaan omalla abugida-tyyppisellä kirjoitusjärjestelmällä, joka perustuu thain kirjoitusjärjestelmään. Laon kieli jakautuu viiteen murteeseen. Ne ovat vientianen lao, luang prabang, xieng khouang, khammouan sekä champasak.


title: Laon kieli

text: Kieltä puhuu äidinkielenään 3 273 180 henkilöä. Heistä noin 3 070 000 asuu Laosissa.


title: Lieksanjoki

text: Lieksanjoki on Vuoksen vesistöön kuuluva Pieliseen laskeva joki, joka saa vetensä suurelta osin Venäjän puolelta itärajaa Karjalan tasavallasta. Siellä sen suurimpia lähdejärviä ovat lähellä Suomen rajaa sijaitseva Tuulijärvi () ja siitä pohjoiseen sijaitseva Lieksajärvi (), jonka rannalla sijaitsee Repolan taajama. Välillä joki levenee järviksi, joita ovat Säyneinen, Ruunaanjärvi ja Polvijärvi. Se kulkee Ruunaan retkeilyalueen läpi ja tällä alueella joessa on runsaasti koskia. Joki on myös suosittu melontareitti. Suomen puolella joella on pituutta 80 kilometriä.


title: ZX81

text: ZX80 ja ZX81 olivat brittiläisen sir Clive Sinclairin suunnittelemia hyvin edullisia mikrotietokoneita, jotka julkaistiin vuonna 1980 ja 1981. Molempia myytiin rakennussarjana ja ZX81:tä myös valmiiksi koottuna hieman kallimpaan hintaan. ZX81 oli saatavilla myös Suomessa, joskin se jäi edullisuudestaan huolimatta Commodore VIC-20:n varjoon.


title: ZX81

text: Sinclairin vuonna 1982 julkaisema ZX Spectrum jatkoi ZX80:sta ja ZX81:stä tuttua halpatuotantofilosofiaa, joskin vähemmän äärimmilleen vietynä.


title: ZX81

text: Myös muut valmistajat kehittivät ZX81-yhteensopivia kotimikroja. Suomessa tunnetuin ZX81-klooni oli brittiläisen Lambda Electronicsin BASIC 2000, jossa oli vakiona 2 kilotavua keskusmuistia ja yksinkertainen "piipperi" äänentuotantoon. BASIC 2000 oli alkuperäiseltä nimeltään Lambda 8300, ja muihin maihin sitä myytiin myös nimillä IQ8300, DEF3000 ja Your Computer.


title: ZX81

text: Timex myi ZX81:tä Pohjois-Amerikassa nimellä Timex Sinclair 1000.


title: ZX81

text: ZX80 ja ZX81 edustivat suunnittelultaan äärimmilleen vietyä kustannusten minimointia. Näppäimistönä käytettiin kalvonäppäimiä ja keskusmuistia oli perusmallissa tasan yksi kilotavu. Edes itsenäistä videopiiriä ei ollut, vaan Sinclair säästi käyttämällä prosessorin osoitelaskuria näyttömuistilaskurina. Tämän vuoksi kuvan näyttäminen kuvaruudulla ohjelman suorituksen aikaan hidasti koneen nopeuden murto-osaansa. Muistin säästämiseksi muistiin tallennettiin vain joka rivin näkyvät merkit ja rivinvaihtokoodi. Jos muisti kävi vähiin, ruudulla näkyvien tekstirivien määrä väheni. Kuva oli mustavalkoinen ja näyttönä käytettiin televisiota, joka kytkettiin RF-liitännällä. Näytölle mahtui 24 kappaletta 32 merkin mittaisia rivejä. Koneessa oli myös mahdollisuus 64×48 "pikselin" grafiikkaan käyttämällä lohkomerkkejä.


title: ZX81

text: Suorittimena oli NECin valmistama halpa 3,25 MHz:n Z80-klooni. Koneeseen oli myös saatavilla 16 Kt:n ja myöhemmin 32:n ja 64 Kt:n muistinlaajennus.


title: ZX81

text: Ääniominaisuuksia ei ollut.


title: ZX81

text: Ulkoinen kasettiasema oli ainoa tapa ladata ja tallentaa ohjelmia.


title: ZX81

text: ZX80:n ja ZX81:n erot olivat pääasiassa ROM-muistissa: ZX80:n koko varusohjelmisto BASIC-tulkkeineen mahtui 4 kilotavun ROM-piirille, kun taas ZX81:ssä käytettiin 8 kilotavun piiriä ja BASIC tuki myös liukulukuja. Siinä oli myös mahdollisuus kytkeä FAST- ja SLOW-käskyillä ruudunpäivitys pois ja päälle ohjelman nopeuttamiseksi. Useimmista muista kotimikrovalmistajista poiketen Sinclair ei ostanut BASIC-tulkkia Microsoftilta vaan ohjelmoi omansa.


title: ZX81

text: Laitteen halpa hinta mahdollisti oman tietokoneen hankkimisen aiempaa laajemmin. Pelikehittäjät kuten Jeff Minter aloittivat hankkimalla ZX80:n.


title: Honda

text: Honda Motor Company, Ltd. () on japanilainen autojen ja moottoripyörien valmistaja. Lisäksi valikoimiin kuuluvat mönkijät, generaattorit, perämoottorit, ruohonleikkurit ja puutarhavälineet.


title: Honda

text: Honda oli vuonna 2015 maailman suurin moottorinvalmistaja. Honda valmistaa joka vuosi n. 14 miljoonaa polttomoottoria. Vuonna 2004 yritys alkoi valmistaa dieselmoottoreita, jotka ovat hiljaisia eivätkä tarvitse erilaisia suodattimia läpäistäkseen päästöstandardit. Vuonna 2015 Honda osoittautui yhdeksi suurista autonvalmistajista, joiden julkaisemat testimittaustulokset pakokaasupäästöistä antavat tosiasiallista käyttötilannetta huomattavasti positiivisemman kuvan auton päästöistä ilmakehään.


title: Honda

text: Hondan pääkonttori sijaitsee Minatossa, Tokiossa.


title: Honda

text: Soichiro Honda aloitti valmistamalla männänrenkaita marraskuussa 1937. Pian hänestä tuli Toyotan alihankkija. Sen jälkeen Honda laajensi muihin moottorin osiin ja jopa lentokoneen potkureihin.


title: Honda

text: Toisen maailmansodan jälkeen Soichiro Honda saavutti etulyöntiaseman Japanin markkinoilla. Hän suunnitteli ja valmisti ensin puuöljyllä toimivan mopedin, sitten itse suunnittelemansa kaksitahtimoottoriversion ja lopulta nelitahtisen moottoripyörän.


title: Honda

text: 1960-luvulla Honda valloitti suurimman osan maailmanmarkkinoista. 1980-luvulla Honda hallitsi 60 % maailman moottoripyörämarkkinoista ja 1990-luvulla tehtaat tuottivat kolme miljoonaa moottoripyörää vuodessa.


title: Honda

text: Honda aloitti autojen valmistamisen Japanin markkinoille 1960. Kansainväliseen moottoriurheiluun osallistumisesta huolimatta Hondalla oli suuria vaikeuksia myydä autoja Yhdysvaltoihin. Hondan pienet autot eivät saaneet tarvittavaa huomiota amerikkalaisilta ostajilta.


title: Honda

text: Vuonna 1972 Honda sai jalan ovenväliin amerikkalaisille markkinoille uudella Civicillä, joka oli suurempi kuin aikaisemmat mallit, mutta silti selvästi pienempi verrattuna tyypilliseen amerikkalaiseen autoon. Civicin etuna oli myös se, että se täytti uudet yhdysvaltalaiset päästönormit ilman katalysaattoria, kun sen kilpailijat joutuivat lisäämään autoihinsa hintoja nostaneen katalysaattorin.


title: Honda

text: Vuonna 1976 Accord oli heti suosiossa ja Honda löysi markkinaraon Yhdysvalloissa.


title: Honda

text: Vuonna 1982 Honda oli ensimmäinen japanilainen autonvalmistaja Yhdysvalloissa, Honda of America aloitti autojen valmistuksen ja Japanista tuotiin uusia malleja: Prelude sekä Accordin ja Vigorin viistoperämallit.


title: Honda

text: Vuonna 1989 Honda lanseerasi VTEC-järjestelmän moottoreihinsa. Nykyisin tämä tekniikka on vakiona suurimmassa osassa Hondan autoja.


title: Honda

text: Yhtiö alkoi vuonna 1996 kehittää HondaJet-lentokonetta ja vuonna 1998 yhtiö täytti 50 vuotta.


title: Honda

text: Helsinkiläinen Oy Otto Brandt Ab aloitti Honda-moottoripyörien tuonnin Suomeen vuonna 1960. Honda-autojen tuonti Suomeen alkoi saman yrittäjän toimesta vuonna 1965 samoihin aikoihin monen muun japanilaismerkin kanssa. Ensimmäiset Suomeen tulleet Hondan automallit olivat muutamina yksittäiskappaleina tuodut S600- ja S800-urheiluautot. Vuonna 1968 Hondan maahantuonti siirtyi Berner Oy:lle ja markkinoille tulivat pikkuautot N360 ja N600. Vuoden 1969 lopussa Honda-autoja oli Suomen ajoneuvorekisterissä vain 321 kappaletta – vähemmän kuin esimerkiksi itäsaksalaista Ifaa, jonka tuotanto oli lopetettu jo kauan aiemmin –, mutta kymmenen vuotta myöhemmin jo liki 4 000 autoa. Vuonna 1973 alkoi Honda Monkey-mopon tuonti saman yrityksen puolesta. Vuonna 1976 Hondan autojen maahantuonti siirtyi Oy Veho Ab:lle. Hondan ensimmäisiä Suomessa myytyjä malleja N360, N600, S600 ja S800 oli rekisteröitynä vielä yhteensä yhdeksän kappaletta vuoden 1999 lopussa. Kaikkiaan Hondia oli henkilöautorekisterissä tuolloin 57 074, mikä teki siitä Suomen 13. yleisimmän henkilöautomerkin. Eniten rekisteröityjä Hondan henkilöautomalleja vuoden 1999 lopussa olivat Civic (32 412 kpl) ja Accord (20 550 kpl).


title: Honda

text: Soichiro Honda oli kilpa-ajaja itsekin, eikä pystynyt olemaan kansainvälisenä moottoriurheiluna. Vuonna 1959 Honda saapui viiden moottoripyörän kanssa Isle of Man -kisaan, maailman arvostetuimpaan moottoripyöräkilpailuun. Pyörän alusta saatiin toimimaan kunnolla vasta vuonna 1961, jolloin Mike Hailwood saavutti ensimmäiset voitot 125 ja 250 cc -luokissa.


title: Honda

text: Hondan talli yllätti osallistumalla Formula 1 -kisaan vuonna 1963, vain kolme vuotta ensimmäisen auton valmistuksen jälkeen. Yhtiö aloitti RA271-auton suunnittelun vuonna 1962, säikäyttäen eurooppalaiset Formula 1 -tallit kokonaan japanilaisella tehdastallilla (pois lukien yhdysvaltalaiset kuljettajat Ronnie Bucknum ja Richie Ginther). Huolta herätti erityisesti se, että Honda rakensi oman moottorin ja alustan, kun aikaisemmin vain Ferrari oli pystynyt samaan. Toisella kilpailukaudellaan Honda saavutti ensimmäisen palkintopallipaikkansa, kun Ginther voitti 1965 Meksikon GP:n RA272-autolla.


title: Honda

text: Vuonna 1968 Jo Schlesser kuoli Ranskan GP:ssä. Tämä murhenäytelmä yhdistettynä yhtiön kaupallisiin vaikeuksiin myydä autoja Yhdysvalloissa sai Hondan vetäytymään kansainvälisestä moottoriurheilusta tuona vuonna.


title: Honda

text: Honda palasi Formula 1 -sarjaan vuonna 1983 moottorinvalmistajana ja pysyi mukana vuosikymmenen. Honda teki yhteistyötä muun muassa Lotuksen, McLarenin, Tyrrellin ja Williamsin kanssa, ennen kuin vetäytyi toistamiseen pois. Valtakautensa huipulla McLaren-Honda-yhdistelmä voitti sekä kuljettajien että valmistajien maailmanmestaruuden neljä kertaa peräkkäin vuosina 1988-1991. Honda kuitenkin palasi takaisin F1-sarjaan vuonna 2000, valmistamalla moottorit BAR:lle. Muutaman raskaan vuoden jälkeen he saavuttivat kaudella [2004 valmistajien MM-sarjassa toisen sijan. Vuoden 2005 lopussa Honda osti BAR-tallin, ja vuodesta 2006 alkaen Honda kilpaili jälleen Formula 1:ssä omalla tallillaan, mutta joulukuun alussa 2008 Honda ilmoitti jättävänsä Formulat. Syyksi japanilaistalli kertoi maailman taloustilanteen heikkenemisen.


title: Honda

text: Kaiken kaikkiaan Hondan valmistamilla moottoreilla on voitettu 75 GP:tä.


title: Honda

text: Honda palasi Formula 1-sarjaan McLarenin moottorintoimittajaksi kaudesta 2015 eteenpäin. McLaren ja Honda eivät saaneet yhteistyötä kuitenkaan toimimaan ja Honda lopetti moottorin valmistuksen McLarenille kaudeksi 2017. Kaudella 2018 Toro Rosso käyttää Hondan konetta ja Kaudella 2019 myös Red Bullin auto liikkuu Hondan koneella.Honda on ensimmäinen merkittävä nelitahtiperämoottorien valmistaja.


title: Ali ibn Abi Talib

text: Ali ibn Abi Talib (, noin 600 Mekka – 661) oli profeetta Muhammadin ottopoika, vävy, hänen serkkunsa ja neljäs kalifi. Ali valittiin kalifiksi vuonna 656. Hänen valtakaudellaan käytiin sisällissotaa, joka päättyi Alin murhaan.


title: Ali ibn Abi Talib

text: Šiia- ja sunnimuslimien mukaan Ali on myös islamin hengellinen johtaja ja ensimmäinen imaami. Hänestä tuli Muhammadin vävy, kun hän nai tämän tyttären Fatiman. Heille syntyivät pojat Hasan ibn Ali ja Husain ibn Ali, joista tuli myöhemmin toinen ja kolmas imaami. Kumpikin veljeksistä kuoli murhattuna.


title: Ali ibn Abi Talib

text: Alaviittien mielestä Ali on ainoa jumala, ja hän opetti Koraanin Muhammadille.


title: Sveitsiläinen tyyli

text: Sveitsiläinen tyyli eli kansainvälinen typografinen tyyli on yksi tärkeimmistä ja 1900-luvun pitkäikäisimmistä typografisen suunnittelun tyylisuunnista. Se sai alkunsa 1940-luvun lopulla ja loppui varsinaisesti 1970-luvun aikana, joskin sen vaikutus on näkynyt vielä 2000-luvulla.


title: Sveitsiläinen tyyli

text: Kuten sitä edeltäneessä modernistisessa typografian suuntauksessa, sveitsiläisessä tyylissä vältettiin persoonallisen näkemyksen esille tuomista, ja pyrittiin pelkistämiseen ja selkeyteen. Modernismissa pelkistäminen oli lähinnä itseisarvo, kun taas sveitsiläisessä tyylissä yksinkertaisuus palveli typografian viestinnällistä funktiota, ja niinpä sen pohjalta syntyneet tuotteet olivat yleensä luettavampia. Sveitsiläiselle tyylille ominaista oli kuviteltu ruudukko, jota käytetään ladonnan pohjana, ja kuten modernismissa, fontti oli lähes aina jokin groteski (pääteviivaton).


title: Wolfgang Weingart

text: Wolfgang Weingart (s. 1941) on saksalainen typografi ja vaikutusvaltainen graafisen suunnittelun opettaja.


title: Wolfgang Weingart

text: Weingart hankki oppinsa työharjoittelulla Stuttgartissa. Kolmen vuoden harjoittelun jälkeen hän lähti Sveitsiin opiskellakseen Baselin taideteollisessa koulussa. Weingart ei saanut opintojaan Baselissa päätökseen, mutta hän sai koulusta työpaikan opettajana vuonna 1968. Weingartista tuli vaikutusvaltainen opettaja, jonka opit levisivät nopeasti ulkomaalaisten oppilaiden välityksellä. Weingartin tyylin filosofia on toiminut esimerkiksi Amerikan uuden aallon ja dekonstruktivismin pohjana.


title: Wolfgang Weingart

text: Weingartin ajatukset olivat täysin päinvastaisia sveitsiläiseen tyyliin verrattuna, joka oli 1940-luvulta lähtien korkeasti arvostettua. Siinä missä sveitsiläinen tyyli pyrki askeettisuuteen ja anonymiteettiin, Weingart pyrki viemään typografian käyttöä ekspressiivisempään suuntaan, painottaen sen muuntumiskykyä esimerkiksi sommittelua ja ladontatapaa muuttamalla. Weingart on itse silti sanonut pohjaavansa tyylinsä sveitsiläisen tyylin ruudukkoajatteluun.


title: Jousi (täsmennyssivu)

text: Jousi voi tarkoittaa tarkoittaa seuraavia:


title: Amerikan uusi aalto

text: Amerikan uusi aalto on eräs typografian suuntaus. Se syntyi 1970-luvun aikana, jolloin yksinkertaisuudestaan ja selkeydestään tunnetun sveitsiläisen tyylin kannatus alkoi hiipua, ja typografit alkoivat Wolfgang Weingartin tavoin käyttää yhä enemmän ekspressiivisiä tehokeinoja. Amerikan uuden aallon tärkeimpänä vaikuttajana pidetään April Greimania, joka opiskeli typografiaa Baselin taideteollisessa koulussa Weingartin oppilaana, ja omaksui häneltä typografian sääntöjä uhmaavan asenteen.


title: Amerikan uusi aalto

text: Greiman säilytti töissään sveitsiläisen tyylin järjestyksen, mutta käytti paljon elementtejä luodakseen visuaalisesti dramaattisen kokonaisuuden. Greiman oli mieltynyt abstrakteihin muotoihin, väreihin ja erityisesti valokuviin. Valokuvien käyttö oli hänellä niinkin voimakasta, että se syrjäytti typografian hänen töidensä pääaiheena. Kuten aikaisemmilla typografian suuntauksilla, myös Greimanilla oli tapana käyttää lähes pelkästään groteskeja fontteja, erityisesti "Universia", joka esiintyi yleensä kursiivina, mikä toi liikkeen tunnelman.


title: Lieriö

text: Lieriö on pinta, jonka suora muodostaa kulkiessaan umpinaista käyrää pitkin, pysyen koko ajan samansuuntaisena. Usein lieriöllä tarkoitetaan suoraa ympyrälieriötä (kuvassa). Tämän muotoista kappaletta sanotaan sylinteriksi.


title: Lieriö

text: Tarkan määritelmän mukaan lieriö syntyy, kun tasoa, jossa on annettu yhdesti yhtenäinen alue, liikutetaan tasoon kuulumattoman vektorin suuntaan. Lieriö on tasottuva pinta, mikä tarkoittaa, että se voidaan oikaista tasoon.


title: Lieriö

text: Alkeisgeometriassa lieriöksi sanotaan tavallisesti kahden yhdensuuntaisen tason rajoittamaa kappaletta. Lieriön pinnan näin rajoitettua osaa sanotaan "vaipaksi", pohjien keskipisteet yhdistävää janaa lieriön "akseliksi" ja pohjien kohtisuoraa etäisyyttä lieriön "korkeudeksi".


title: Lieriö

text: Alkeisgeometriassa lieriöt luokitellaan niiden pohjan muodon tai vinouden mukaan. Lieriö on "suora lieriö", jos sen akseli on kohtisuorassa sen pohjia vastaan. Lieriö, jonka pohja on muodoltaan monikulmio, on särmiö eli prisma. Sen erikoistapauksia ovat muun muassa suuntaissärmiö ja suorakulmainen särmiö.


title: Lieriö

text: Suoran lieriön rajoittama tilavuus formula_1 on


title: Lieriö

text: Suoran ympyrälieriön muotoisen kappaleen kokonaispinta-ala lasketaan kaavalla


title: Postmodernismi (typografia)

text: Postmodernismi oli eräs lyhytaikainen typografian suuntaus 1980-luvulla. Postmodernistit typografit yhdistelivät eri aikakausien elementtejä ja abstrakteja muotoja sekä käyttivät töissään paljon ornamentiikkaa ja huumoria. Postmodernistinen leikittely oli varsin itsetarkoituksellista, minkä takia toimivia lopputuloksia syntyi hyvin vähän, ja funktionaalisempi dekonstruktivismi syrjäytti sen nopeasti.


title: Rohtosarviapila

text: Rohtosarviapila ("Trigonella foenum-graecum") on ruohovartinen maustekasvi, joka tunnetaan myös nimellä sarviapila.


title: Rohtosarviapila

text: Rohtosarviapila kasvaa noin 50 senttimetriä korkeaksi. Sillä on kolmilehdykkäiset lehdet ja kellanvaaleat kukat. Hedelmä on 8–10 cm pitkä palko.


title: Rohtosarviapila

text: Rohtosarviapilaa on käytetty antiikin ajoista lähtien maustamiseen, värjäämiseen, lääkkeenä ja jopa eläinten rehuna. Intialaisessa keittiössä käytetään siemeniä sekä kuivattuja lehtiä, joiden kitkerä maku muistuttaa läheisesti laakerinlehteä. Egyptiläiset tarvitsivat rohtosarviapilaa ruumiiden balsamoinnissa. Rohtosarviapilan siemenet kannattaa paahtaa ennen käyttöä, koska se antaa mausteelle täyteläisen maun. Siemeniä käytetään myös monissa currysekoituksissa yhtenä raaka-aineena.


title: Bromma

text: Bromma on yksi Tukholman kunnan 14 kaupunginosa-alueesta. Se on myös yksi Ruotsin entisistä kunnista. Bromman kaupunginosa-alueella oli vuonna 2006 noin 61 000 asukasta ja sen pinta-ala on 24,60 neliökilometriä. Pohjoisessa Bromma rajoittuu Hässelby-Vällingbyn ja Spånga-Tenstan kaupunginosa-alueisiin sekä Solnan ja Sundbybergin kuntiin. Etelässä Bromma rajoittuu Mälareniin.


title: Bromma

text: Brommaan kuuluvat seuraavat kaupunginosat: Abrahamsberg, Alvik, Beckomberga, Blackeberg, Bromma Kyrka, Bällsta, Eneby, Höglandet, Mariehäll, Nockeby, Nockebyhov, Norra Ängby, Olovslund, Riksby, Smedslätten, Stora Mossen, Södra Ängby, Traneberg, Ulvsunda, Ulvsundan teollisuusalue, Åkeshov, Åkeslund, Ålsten ja Äppelviken.


title: Bromma

text: Brommassa sijaitsee Bromman lentoasema, joka on vihitty käyttöön vuonna 1936.


title: Bromma

text: Brommalainen IF Brommapojkarna on harrastaja- ja joukkuemäärältään Euroopan suurin jalkapalloseura. Seuran edustusjoukkue pelaa Ruotsin korkeimmalla sarjatasolla Allsvenskanissa.


title: Bromma

text: Alun perin Bromma oli kylä, jonka maille rakennettiin kirkko 1100-luvun jälkipuoliskolla. Vuoden 1862 kunnallislakien astuessa voimaan vuonna 1863 Bromman pitäjästä muodostettiin maalaiskunta. Alue kuului tuolloin Sollentunan kihlakuntaan. Sundbybergin kauppala erotettiin Brommasta omaksi kunnakseen vuonna 1888. Tukholman kaupunkiin Bromman kunta liitettiin vuonna 1916.


title: Bromma

text: Bromman seurakunta on peräisin keskiajalta. Siitä erotettiin Sundbybergin seurakunta vuonna 1909. Vuonna 1955 seurakunnasta erotettiin vielä Västerledin ja Essingenin seurakunnat. Jälkimmäiseen niistä kuuluu kaksi saarta: Lilla Essingen ja Stora Essingen. Vanhan Bromman pitäjän rajat olivat kuitenkin hiukan toisenlaiset kuin näiden seurakuntien rajat nykyään ovat.


title: Bromma

text: Nykyään ei ole olemassa kaupunginosaa, jonka nimi olisi Bromma. Bromman ja Västerledin "kaupunginosa-alueet" perustettiin vuonna 1997. Västerled kuitenkin yhdistettiin Brommaan jo vuonna 1998. Essingenin saaret kuuluvat Kungsholmenin kaupunginosa-alueeseen ja Sundbybergin kauppala muodostaa nykyään Sundbybergin kunnan.


title: Dekonstruktivismi (typografia)

text: Dekonstruktivismi on eräs typografian suuntaus. Se sai alkunsa Yhdysvalloissa Cranbrookin taideakatemiassa 1980-luvun loppupuolella. Suuntaus seurasi postmodernisista typografiaa, ja käytännössä syrjäytti sen. Dekonstruktivismi jatkoi postmodernismin tapaa luoda uutta yhdistelemällä vanhaa, mutta sillä oli rationalistisempi typografian viestinnällistä funktiota painottava filosofia. Täten sen varsinaisena esi-isänä voidaankin pitää Wolfgang Weingartia, joka loi uutta manipuloimalla vanhaa jo 1960-luvulla.


title: Farsta (kaupunginosa-alue)

text: Farsta on yksi Tukholman kunnan 14 kaupunginosa-alueesta. Se sijaitsee kunnan eteläosassa ("Söderort"). Farstassa on noin 48 000 asukasta, ja sen pinta-ala on 15,40 neliökilometriä. Pohjoisessa Farsta rajoittuu Enskede-Årsta-Vantörin ja Skarpnäckin kaupunginosa-alueisiin, etelässä taas Huddingen kuntaan. Farstan kaupunginosa-alueeseen kuuluvat seuraavat kaupunginosat: Fagersjö, Farsta, Farstanäset, Farsta Strand, Gubbängen, Hökarängen, Larsboda, Sköndal, Svedmyra ja Tallkrogen.


title: Skärholmen (kaupunginosa-alue)

text: Skärholmen on yksi Tukholman kunnan 14 kaupunginosa-alueesta. Se sijaitsee kunnan eteläosassa ("söderort"). Skärholmenissa on noin 32 000 asukasta, ja sen pinta-ala on 8,86 neliökilometriä. Pohjoisessa Skärholmen rajoittuu Hägersten-Liljeholmenin kaupunginosa-alueeseen ja etelässä taas Huddingen kuntaan. Skärholmenin kaupunginosa-alueeseen kuuluvat seuraavat kaupunginosat: Bredäng, Sätra, Skärholmen ja Vårberg.


title: Skärholmen (kaupunginosa-alue)

text: Skärholmenissa sijaitsee suuri ostoskeskus, joka on kuuluisa kirpputoristaan.


title: Umar ibn al-Khattab

text: Umar ibn al-Khattab, "al-Faruq" (, noin 581, Mekka – 7. marraskuuta 644) oli islamin toinen kalifi (634–644) ja sunnimuslimien mukaan ensimmäinen ”oikeamielisistä kalifeista” (الخلفاء الراشدون "al-Khulafā’ al-rāšidūn"), joita oli neljä. Häneen viitataan usein pelkällä etunimellä (joko muodossa Umar tai Omar).


title: Umar ibn al-Khattab

text: Umar oli yhden Muhammadin vaimoista, "Hafsan", isä. Hän käytti arvonimeä "Amir al-mu’minin" . Hänen hallituskaudellaan arabien nousu maailmanvallaksi todella alkoi. Umarin hallituskaudelle ominaista olivat suuret valloitukset ja kansojen suurimittainen ja nopea käännyttäminen islaminuskoon.


title: Umar ibn al-Khattab

text: Vuonna 636 muslimit saavuttivat Jarmukjoella voiton bysanttilaisista, mikä merkitsi sitä, että tie länteen oli avoin. Vuonna 639 Umar valloitti Egyptin ja vuonna 643 Tripolin. Seuraavaksi hän voitti persialaiset Qadisiyyassa. Tämä merkitsi, että reitit Keski-Aasiaan ja Intiaan olivat arabien hallussa. Arabien sotamenestys perustui hyvin pitkälti murskaaviin yllätyshyökkäyksiin sekä taitavien, kevyesti aseisettujen ratsumiesten liikkuvuuteen, jotka hämmensivät raskaasti varustetut vastustajat.


title: Umar ibn al-Khattab

text: Umar oli näkemyksiltään avarakatseinen ja suhtautui lempeästi muihin uskontoihin. Hän antoi juutalaisten ja kristittyjen säilyttää uskontonsa, kunhan nämä vain maksoivat verot. Vastineeksi tästä he saivat vapautuksen sotapalveluksesta.


title: Umar ibn al-Khattab

text: Umar kuoli vuonna 644, kun zarathustralainen orja puukotti hänet tikarilla.


title: Omar

text: Omar voi tarkoittaa seuraavia:


title: Neville Brody

text: Neville Brody (s. 23. huhtikuuta 1957 Lontoo) on englantilainen graafinen suunnittelija, typografi ja kirjainmuotoilija. Häntä pidetään yhtenä 1900-luvun lopun tärkeimmistä graafisista suunnittelijoista.


title: Neville Brody

text: Brody opiskeli maalaustaidetta Hornseyn yliopistossa, ja myöhemmin graafista suunnittelua Lontoossa. Brody osoitti jo kouluaikanaan kiinnostusta kokeilevaa ilmaisua kohtaan, minkä takia hän joutui usein vaikeuksiin koulun opettajien kanssa. Valmistuttuaan 1970-luvun lopussa Brody aloitti työskentelyn suunnittelemalla levynkansia indie-levy-yhtiöille. Tämän jälkeen hän vastasi monien lehtien ulkoasusta. Vuosina 1981–1986 Brody uudisti "The Face" -lehden ulkoasun rohkean ekspressiivisellä tyylillään, jota on kopioitu myöhemmin lähes jokaiseen trendikkääseen aikakauslehteen. Kopioinnin takia Brody muutti tyyliään vuosina 1987–90 työskennellessä miestenlehti "Arenalle", jolle hän antoi hillityn minimalistisen ilmeen.


title: Neville Brody

text: Brody teki 1980-luvulla rohkeasti kokeiluja varsinkin typografian saralla. Graafisella käyttöjärjestelmällä varustettujen kotitietokoneiden alettua vallata graafisen suunnittelun markkinoita Brody otti uuden tekniikan omakseen, vaikka kaihtoikin tietokoneita pitkään. Brody kehitti tietokonepohjaisen suunnittelun avulla itselleen tyylin, joka ei varsinaisesti jatkanut mitään perinteitä, vaan otti vaikutteita avantgardisten suuntausten dynamiikasta ja filosofiasta, erityisesti dadasta ja futurismista. Brodyn suunnittelemat fontit ja koko typografia puolestaan lainaavat paljon art decolta.


title: Neville Brody

text: Brody perusti vuonna 1987 oman studion Lontooseen, jonka palveluita ovat käyttäneet muun muassa Nike, Hollannin posti ja saksalainen kaapelikanava Premiere. Vuonna 1990 Brody avasi Stuart Jensenin kanssa FontWorksin, joka on erikoistunut räätälöityjen fonttien myymiseen. Brodystä on tullut myös FontShop Internationalin johtaja, jonka kautta hän avasi "Fuse"-lehden, jossa esitellään uusia fontteja ja kirjasinmuotoilijoita.


title: Telmac

text: Telmac-tietokoneet ovat suomalaisen Telercasin valmistamia varhaisia mikrotietokoneita. Telercas oli myös koneissa käytettyjen RCA-1802-suorittimien maahantuoja. Arvioiden mukaan parhaimmillaan 1970-luvun lopussa 60–70 % Suomessa myydyistä mikrotietokoneista oli Telmac-merkkisiä.


title: Telmac

text: Telmac 1800 oli elektroniikkaharrastajille tarkoitettu tietokoneen rakennussarja, joka julkistettiin vuonna 1977. Perusmallissa oli 2 kilotavua keskusmuistia, liitäntä kasettiasemalle ja mahdollisuus liittää laite televisioon. Koneelle oli saatavilla myös CHIP-8-tulkki. Myöhemmin laajennuksena sai hankittua CRT-ohjaimen ja sen mukana toimitettavan Tiny BASIC -tulkin. Näppäimistössä olivat lähinnä käytössä heksadesimaalijärjestelmän numerot 0-F. Telmac 1800:aa valmistettiin noin 2 000 kappaletta ja sitä myytiin Suomen lisäksi jonkin verran myös Ruotsissa.


title: Telmac

text: Telmac 1800 syntyi Osmo Kainulaisen saatua työnsä kautta materiaalia vielä protoasteella olleesta ja julkaisemattomasta RCA COSMAC VIP -tietokoneesta. Materiaaliin mukana oli mm. CHIP-8 tulkki ja 0,5 KB käyttöjärjestelmälistaus. Kainulainen suunnitteli yksinkertaisen tietokoneen saamansa käyttöjärjestelmän ympärille. CDP1802-prosessorin maahantuoja Telercas tuotti syntyneestä koneesta 25 kappaleen protosarjan ja kone esiteltiin ELKOM 77 elektroniikkamessuilla. Koneen syntyhistoriasta johtuen siitä tuli ohjelmistoyhteensopiva COSMAC VIP-koneen kanssa, koneet olivat laitteistoltaan kuitenkin hyvin erilaiset. Merkittävin ero oli näppäimistöliitynnässä, COSMAC VIP tuki laitteistotasolla ainoastaan heksadesimaalinäppäimistöä, Telmac 1800 oli heti alussa varustettu alfanumeerisella näppäimistöllä. Telmac 1800 käytti videokuvan generointiin RCA:n Pixie-piiriä CDP 1861, joka tuotti oletuksena 64x32 pikselin NTSC-standardin mukaisen mustavalko-videosignaalin. Telercas toi markkinoille myöhemmin videopiiriä CDP1864 käyttävän mallin 1800E, joka tuotti 64x40 pikselin PAL-videota.


title: Telmac

text: Telmac 1800 -koneelle julkaistiin aikaisin tunnettu suomalainen kaupallinen tietokonepeli. Raimo Suonio kirjoitti koneelle 1979 Chesmac-nimisen shakkipelin, jonka julkaisi hänen työnantajansa tietokoneliike Topdata Oy. Peliä myytiin kaseteilla 104 kappaletta 68 markan hintaan. Muutakin kaupallista tarjontaa oli. Oscom Oy markkinoi ohjelmistokasettia, joka sisälsi 26 erilaista peliä ja 4 hyötyohjelmaa Telmac ja Oscom Nano-tietokoneille. Telmac-1800 mukana toimitettu ohjelmistokasetti sisälsi morsetusohjelman, laitteen esittelyohjelman ja 20 erilaista peliohjelmaa. Vuonna 1979 Telercas toi markkinoille lisäohjelmakasetin, joka sisälsi RCA:n julkaisemia ohjelmia. Myös Telmac-harrastajien oma epäkaupallinen julkaisutoiminta oli varsin aktiivista, käyttäjäyhdistys julkaisi jo 1979 20 uutta kerhon piirissä ohjelmoitua peliä. Ohjelmistotarjonta oli varsin viihteellistä, koneen ympärille syntyneen käyttäjäyhdistyksen mukaan tietokoneharrastuksen alku olikin pelaamisessa ja leikkimisessä.


title: Telmac

text: Telmac 2000 ja 2000E olivat Telmac 1800:n seuraajia, joita myytiin sekä rakennussarjoina että valmiiksi koottuina. Telmac 2000 emolevylle sai asennettua 16 kilotavua ram-muistia ja 2000E:ssä oli CDP1864 pohjainen värigrafiikkaan kykenevä 64x40 pikselin pal-videolähtö. Koneille oli saatavilla myös CHIP-8-tulkki. Koneisiin sai lisäkorttina CRT-ohjaimen, joka mahdollisti BASIC ja Pascal-ohjelmointikielien käytön. Telmac 2000E:tä myytiin Pascal-tulkilla varustettuna ja valmiiksi koteloituna yritys- ja oppilaitoskäyttöön.


title: Telmac

text: Telmac 1800, 2000 ja 2000E olivat grafiikkaohjainta ja mukana toimitettua 0,5KB käyttöjärjestelmää käytettäessä ohjelmistoltaan ja nauhatallennusformaatiltaan yhteensopivia amerikkalaisen COSMAC VIP-tietokoneen kanssa. Alkuperäinen "puolen kilon" käyttöjärjestelmä oli kuitenkin vaatimaton eikä tukenut edes Telmac 1800:n alfanumeerista näppäimistöä. Koneiden ympärille muodostunut käyttäjäkerho, 1800 user's club, julkaisikin jo 1979 Harri Jokelan ohjelmoiman laajemman 1KB:n käyttöjärjestelmän jossa oli tuki alfanumeeriselle näppäimistölle ja merkistölle, kehittyneemmät nauhurirutiinit ja muita parannuksia, CHIP-8 ja COSMAC VIP yhteensopivuus kuitenkin säilytettiin millä oli merkittävä rooli koneen koti- ja harrastuskäytössä tärkeän pelituen kannalta.. Koneissa käytetyt CRT-ohjaimet, laajennuskortit ja niitä käyttäneet ohjelmat eivät kuitenkaan olleet yhteensopivia COSMAC VIP koneiden kanssa. Telercasin yritys- ja oppilaitoskäyttöön toimittama Tool-2000 käyttöjärjestelmä ei myöskään ollut yhteensopiva muiden järjestelmien kanssa mikä yhdessä korkean hinnan kanssa rajasi sen käytön lähinnä ammattisovelluksiin.


title: Telmac

text: Telmac TMC-600 oli harvoja Suomessa suunniteltuja ja valmistettuja varsinaisia kotitietokoneita. Siinä oli 9 kilotavua keskusmuistia ja BASIC-tulkki. Myös Pascal-tulkki oli erikseen saatavissa. TMC-600:aa valmistettiin vuodesta 1982 alkaen kaikkiaan vain 600 kpl ja se on erittäin harvinainen Suomen rajojen ulkopuolella. Aiemmista Telercasin valmistamista tietokoneista poiketen TMC-600 ei ollut enää CHIP-8-yhteensopiva.


title: Telmac

text: TMC-600:n lisälaitevalikoima oli kilpailijoihin verrattuna hyvä laitteen tullessa markkinoille ja mahdollisti koneen käytön myös kevyessä ammattikäytössä. Saatavilla oli mm. kaksoiskalvolevyasema TMC-525, matriisitulostin, erilaisia ad/da-muuntimia ja tv-liityntä TMC-700 joka oli kotikäyttäjälle lähes välttämätön lisähankinta, oletuksena laitteessa oli vain videolähtö jota ei saanut suoraan kytkettyä 1980-luvun tv-vastaanottimeen. Laitteen TELMAC-väylään oli myös helppo kytkeä itse tehtyjä io-laitteita. Telercas oli hinnoitellut laitteet huomattavasti kalliimmiksi kuin ulkomaisten kilpailijoiden tuotteet mikä näkyi pieninä myyntimäärinä. Myyntiä rajoitti myös heikko ohjelmistotuki, joka kotikäyttäjän näkökulmasta käytännössä rajoittui vain kahteen Telercasin julkaisemaan ohjelmistokirjaan. Ammattikäyttöön Telercas toimitti Jantunen-nimistä TMC-600 pohjaista tekstinkäsittelyjärjestelmää mutta järjestelmä ohjelmistoineen maksoin 3-8 kertaa peruskoneen hinnan.


title: Telmac

text: Telmac 1800:n suunnittelija Osmo Kainulainen ajautui Telercasin kanssa kiistoihin rojaltimaksuista ja suunnittelupalkkioista varsin pian Telmac 1800:n julkaisun jälkeen. Tämä johti kesäkuussa 1978 siihen, että Kainulainen perusti Telercasissa Telmacien alkuvaiheesta vastanneen Tom Eklundin kanssa Oscom OY:n CDP1802-pohjaisten tietokoneiden kehitystä, valmistusta ja markkinointia varten.


title: Telmac

text: Uuden yhtiön ensimmäiset tuotteet olivat Telmac 1800 -lisäkortteja ja lisämuisteja. Yhtiö suunnitteli myös tuovansa markkinoille OSCOM 1000 -tietokoneen rakennussarjan. Runsaasti ennakkomainontaa saanut laite olisi ollut Telmac 1800 -yhteensopiva, helposti laajennettava ja ennakkotietojen mukaan kilpailijoihinsa verrattuna kallis.


title: Telmac

text: Markkinoille yhtiö toi kuitenkin Oscom Nanon, Telmac 1800 -yhteensopivan ja valmiiksi koottuna myytävän edullisen yhden kortin mikrotietokoneen. Nano oli CHIP-8 -yhteensopiva ja kykeni ajamaan kaikkia Telmac 1800:n ja COSMAC VIP:in pelejä ja ohjelmistoja. Koska laite myytiin valmiiksi koottuna ja se oli kilpaileviin laitteisiin verrattuna suhteellisen edullinen, sen saattoi tilata pelikoneeksi tarvitsematta opiskella kokoonpanossa tarvittavia rakentelutaitoja. Laitetta myytiin myös oppilaitoskäyttöön mikroprosessoritekniikan opetukseen ja erilaisiin teollisuuden ohjaussovelluksiin.


title: Telmac

text: Oscom OY jatkoi toimintaansa vuoteen 2004 saakka. Yhtiö toimitti CDP1802-prosessoriin pohjautuvia lämmönsäätöjärjestelmiä mm. Parma Energiaprofessori-ilmalämpöjärjestelmiin.


title: Johnny Rotten

text: Johnny Rotten (oikealta nimeltään John Joseph Lydon; s. 31. tammikuuta 1956 Lontoo, Iso-Britannia) on brittiläinen muusikko, joka tuli tunnetuksi vuosina 1975–1978 kuuluisan punk-yhtye Sex Pistolsin laulajana.


title: Johnny Rotten

text: John Joseph Lydon syntyi Lontoossa 31. tammikuuta 1956. Lydonin elämäkerran mukaan tieto ei kuitenkaan ole virallinen, sillä hänen syntymätodistuksensa on kadonnut. Lydonin vanhemmat, John ja Eileen Lydon, olivat molemmat katolilaisia siirtolaisia Irlannista. Perheeseen kuului myös hänen kolme veljeään, Bobby, Jimmy ja Martin.


title: Johnny Rotten

text: Lontoon slummissa kasvanut John sairastui seitsemänvuotiaana vakavasti selkäydinkalvon tulehdukseen juotuaan saastunutta vettä, minkä seurauksena hän joutui sairaalaan yli vuodeksi. Hän oli suurimman osan ajasta koomassa. Tämän seurauksena Lydon menetti suurimman osan muististaan ja sairaalasta päästyään joutui opiskelemaan kaiken oppimansa uudelleen äitinsä avustuksella. Tauti myös vaurioitti Johnin selkärankaa pysyvästi. Myös hänen näkökykynsä heikentyi.


title: Johnny Rotten

text: Vuonna 1975 nuoren Lydonin räikeä olemus kiinnitti uutta yhtyettä kasaavan Malcolm McLarenin huomion. McLaren tarjosi työttömälle ja tylsistyneelle Lydonille paikkaa yhtyeen laulajana ja koe-esiintymisen jälkeen hänet otettiin mukaan bändiin johon kuuluivat jo Steve Jones, Paul Cook ja Glen Matlock. Koe-esiintymisessä Rotten esitti shock rock/glam rock -yhtye Alice Cooperin vuoden 1970 menestyskappaleen I'm Eighteen. Yhtye sai lopulta nimen Sex Pistols.


title: Johnny Rotten

text: Yhtye nousikin nopeasti kuuluisuuteen Lydonin kapinallisten sanoitusten ja julkisuuskuvan myötä. Samainen julkisuuskuva aiheutti erimielisyyksiä Pistolsien sisällä, etenkin Lydonin (joka oli saanut muilta yhtyeen jäseniltä lempinimen "Johnny Rotten") ja Matlockin välillä. Jatkuvien riitojen seurauksena Matlock jättikin bändin vuonna 1977 ja jätti näin basistin paikan avoimeksi. Lydon ehdottikin muille Pistolsin jäsenille tähän virkaan ystäväänsä John Simon Ritchie-Beverlyä, jolla ei ollut minkään asteisia musikaalisia lahjoja. McLaren värväsikin tämän lopulta vain punkin ulkonäkönsä vuoksi. Myös Ritchie sai uuden lempinimen, Sid Vicious. Vaikka Vicious ei osannut kunnolla soittaa bassoa, hän toi Sex Pistolsien imagoon lisää kaaosta ja vei huomiota keulakuva Rottenilta. Tämä alkoi taas huonontaa yhtyeen jäsenten välejä ja kun kuvaan vielä lisättiin McLarenin juonittelut, Viciouksen huumeongelmat ja häiriintynyt tyttöystävä oli hajoaminen välttämätöntä. Johnny Rotten erosikin yhtyeestä Amerikan kiertueensa päätteeksi tammikuussa 1978.


title: Johnny Rotten

text: Lydon on kuitenkin esiintynyt vielä yhtyeen alkuperäisten jäsenten kanssa vuosina 1996, 2002, 2003, 2008 ja Julien Templen dokumentissa "The Filth and the Fury"


title: Johnny Rotten

text: 1978, Sex Pistolsin hajottua Lydon perusti oman yhtyeensä Public Image Limitedin (PiL). Pil esitti post-punk-musiikkia, joka erosi täysin Sex Pistolsin raa'asta punkista. Yhtye jatkoi toimintaansa vuoteen 1992. Toisin kuin Pistols PiL oli täysin Lydonin hallitsema ja hän päättikin lähes täysin kaikista yhtyettä koskevista asioista itse. Kuin Sex Pistols -aikoina myös PiL:ssä Lydon sanoitti ja lauloi kaikki laulut itse. Yhtye ei koskaan noussut suuren suosioon, vaikka julkaisikin useita, paljon kehuttuja albumeita.


title: Johnny Rotten

text: Lakkautettuaan Public Image Limitedin vuonna 1992 Lydon alkoi suunnitella soolouraansa ja julkaisikin ensimmäisen albuminsa Psycho's Pathin vuonna 1995. Hän sävelsi, sanoitti ja esitti itse kaikki laulut. Albumi ei menestynyt listoilla juurikaan ja sai erittäin vaihtelevia arvosteluja kriitikoilta. Albumin Yhdysvalloissa julkaistu versio sisältää kappaleen "Open Up", jonka Lydon teki yhteistyössä Leftfieldin kanssa. "Open Up" olikin suuri klubihitti Yhdysvalloissa ja Britanniassa.


title: Johnny Rotten

text: Vuonna 1983 Lydon näytteli sivuosaa elokuvassa Copkiller, jonka pääosassa esiintyi Harvey Keitel. Elokuva haukuttiin suurimmilta osin lyttyyn, sen sijaan Lydon sai kehuja roolistaan rikkaana psykopaattina. Hänen näyttelijäntyönsä jäi kuitenkin siihen, ellei mukaan lasketa pieniä rooleja satunnaisissa elokuvissa silloin tällöin.


title: Johnny Rotten

text: 90-luvun puolivälissä Lydon isännöi Yhdysvalloissa päivittäistä, minuutin mittaista erikoisradio-ohjelmaa "It's a Rotten Day", jossa hän kommentoi päivän uutisotsikoita.


title: Johnny Rotten

text: TV:n puolella Lydon on erilaisten haastattelujen ohella esiintynyt mm. viihdeohjelmissa kuten "Judge Judy" ja "I'm a Celebrity, Get Me Out of Here!", jonka jälkeen hän teki Discovery Channelille dokumentin haikaloista, hämähäkeistä ja belgialaiselle TV-kanavalle ohjelman "Reynebeau & Rotten", jossa hän selvitti Marc Reynebeaun kanssa mikä tekee Britanniasta niin mahtavan. Vuonna 2000 Lydonilla oli myös oma TV-ohjelma "Rotten TV", jota näytettiin yhdysvaltalaisella kaapelikanava VH1:llä muutaman jakson verran. Ohjelmassa Lydon käsitteli omalla tyylillään mm. Yhdysvaltojen politiikkaa sekä populaarikulttuuria.


title: Johnny Rotten

text: Lydon on naimisissa Nora Forsterin kanssa. Heillä ei ole yhteisiä lapsia.


title: Johnny Rotten

text: Lydon ilmoitti vuoden 2016 alkupuolella olevansa sokeutumassa. Hänen näkönsä on ollut huono jo lapsuusiän sairaudesta lähtien.


title: Johnny Rotten

text: Lydon on kirjoittanut omaelämäkerran, "Johnny Rotten - No Irish, No Black, No Dogs", joka julkaistiin Suomessa nimellä "Johnny Rotten". Kirja kertoo Lydonin nuoruudesta, Sex Pistolsin ja punkin noususta, tuhosta ja kaikista sen vaiheista. Kirjassa kuullaan myös monia muita asiaan liittyviä henkilöitä, kuten toimittaja Caroline Coonia, Billy Idolia, Paul Cookia ja Steve Jonesia.


title: Nuoli

text: Nuoli on jousen kanssa käytettävä metsästykseen tai taisteluun tarkoitettu ase, jossa on puikkomainen varsi ja tavallisesti terävä kärki. Yleensä tämä on teräväkärkinen käsi- tai varsijousessa käytettävä ammus.


title: Nuoli

text: Nuoleen kuuluu pitkä ja ohut varsi, joka tehtiin aiemmin puusta, bambusta tai ruo’osta ja nykyään usein myös alumiinista tai hiilikuidusta. Nuolivarren pituuden ja jäykkyyden tulee vastata sen aseen ominaisuuksia, jolla se on tarkoitus ampua ja lisäksi aseen käyttäjän ns. vetopituutta sekä nuolen kärjen painoa.


title: Nuoli

text: Nuolen etupäähän on kiinnitetty alun perin kivestä tai luusta, nykyään metallista valmistettu nuolenkärki. Nuolenkärkiä on aikojen kuluessa kehitelty hyvin monenlaisia metsästykseen, sodankäyntiin ja urheiluammuntaan.


title: Nuoli

text: Nuolen tyvipäässä on yleensä nokki eli erillinen, muovinen kappale, jossa on hahlo jousenjännettä varten. Nokki voidaan tehdä myös erillisenä kappaleena sarvesta tai viilata hahlo suoraan varren puuhun vahvistaen se rihmauksella tai voidaan käyttää sarvisäleestä puisen varren loveen liimalla kiinnitettyä vahviketta.


title: Nuoli

text: Nokin etupuolella sijaitsevat sulat, jotka usein kiinnitetään hieman vinoon, jolloin ne saavat nuolen pyörimään pituusakselinsa ympäri pitäen sen suunnassaan lennon aikana. Luonnonsulat aiheuttavat luonnollisen koveruutensa ansiosta tämän saman ilmiön, ns. rotaatiovakavoinnin, vaikka ne olisi kiinnitetty suoraankin. Käytettäessä luonnonsulkia on kaikki samassa nuolessa käytettävät sulat otettava linnun samanpuoleisesta siivestä. Sulkia on useimmiten kolme, mutta toisinaan vain kaksi, joskus neljä tai enemmänkin. Alun perin käytettiin yksinomaan luonnonsulkia, mutta nykyään käytetään usein myös muovisia, etenkin kilpa-ammunnassa. Varsijousen nuolissa on käytetty aikoinaan myös puu-, nahka- ja pergamenttisulkia.


title: Nuoli

text: Käsi- tai varsijousen nuolesta, jossa leikkaavan terän sijasta on tylppä, nuijamainen kärki käytetään nimitystä vasama (synonyymit kolkkanuoli ja mukkanuoli). Vasamaa käytetään pien- ja turkisriistan metsästyksessä sekä maastoharjoittelussa ja sen etuina tässä käytössä on pienempi rikkoutumistodennäköisyys ohiammuttuna, halpuus sekä se, että sen ei ole tarkoitus tunkeutua nahan läpi, jolloin turkis jää ehjäksi. Ammuttaessa esimerkiksi oravaa tai lintua korkealle puuhun vasama ei myöskään nauliudu runkoon tai oksiin teräväkärkisen nuolen tavoin. Vasaman kohdevaikutus perustuu yksinomaan iskuun, samoin kuin haulikon haulipanoksenkin. Vasaman päät tehtiin ennen kovasta puusta tai hirvensarven kruunusta (pyöreästä tyviosasta), nykyään yleensä kumista.


title: Nuoli

text: Sana ”nuoli” voi tarkoittaa myös graafista merkkiä, jota käytetään osoittamaan suuntaa tai viittaamaan johonkin. Yksinkertaisimmillaan se on viiva, jonka kärjessä on kolmio, kärki kohti osoitettavaa suuntaa. Monimutkaisempi merkki voi sisältää enemmänkin yksityiskohtia ja olla tunnistettava kuva jousen nuolesta.


title: RCA 1802

text: RCA 1802 (myös CDP 1802 tai COSMAC 1802) on RCA:n vuonna 1976 julkaisema 8-bittinen CMOS-teknologiaan perustuva mikroprosessori, jota valmistaa edelleen Intersil Corporation. Suoritin on yksi ensimmäisistä CMOS-teknologiaa käyttävistä suorittimista.


title: RCA 1802

text: Joseph Weisbecker kehitti vuosina 1970–1971 uuden mikroprosessorin arkkitehtuurin ja RCA julkaisi siihen perustuen kaksi sirua, COSMAC 1801R ja 1801U. Jerry Herzogin johtama ryhmä yhdisti 1801:n sirut yhdelle piirille, jolloin syntyi 1802.


title: RCA 1802

text: RCA julkaisi myös RCA 1802:n arkkitehtuuriin perustuvan mikrokontrollerin CDP1804. Tässä oli samalla piirillä 64 tavua muistia, 2 KB ROM, kellopiiri ja 8-bittinen kellolaskuri. Käskykantaan oli lisätty 32 käskyä mm. aliohjelmien kutsua ja niistä paluuta varten. RCA 1805 ja 1806 olivat samankaltaisia, mutta niissä ei ollut ROM-muistia.


title: RCA 1802

text: RCA 1802:ssa ei ole sen staattisen rakenteen vuoksi lainkaan minimikellotaajuutta, joten sitä voi ajaa erittäin hitaasti ja vähällä virralla. Useimmissa mikrotietokoneissa suoritinta on ajettu 3,58 MHz:n taajuudella, koska tämä synkronoituu näyttönä käytettyyn kuvaputkitelevisioon. Suoritin pystyi 5 MHz taajuuksiin ja ylikin valmistustekniikan kehittyessä ja käyttöjännitettä nostamalla. Tietokoneissa piirin kanssa käytettiin usein videopiirinä CDP1861 (NTSC) tai CDP1864 (PAL) -piiriä.


title: RCA 1802

text: Piirillä on kuusitoista 16-bittistä rekisteriä R0–R15. Piiri ei kuitenkaan ole 16-bittinen, vaan rekisterien sisältöjä voi siirtää toisiin vain 8-bittisen akun (D-rekisteri) kautta, jossa suoritetaan myös aritmeettiset ja loogiset operaatiot. Samoin lataus muistista tapahtuu 8-bittiä kerrallaan akun kautta. Rekistereille on vain 16-bittiset "lisää yksi" ja "vähennä yksi" -käskyt. Ohjelmalaskuri (PC) ja indeksirekisteri voivat sijaita missä tahansa rekisterissä ja niitä voi vaihtaa käskyillä SEP ja SEX.


title: RCA 1802

text: Suorittimessa ei ole lainkaan pinoa toteuttavia käskyjä, joka tarkoittaa että käsittely on tehtävä ohjelmallisesti aliohjelmien tukemiseksi. Käytännössä yhden tason aliohjelman kutsu tapahtuu lataamalla sen osoite rekisteriin ja vaihtamalla ohjelmalaskuri osoittamaan tätä rekisteriä. Paluu aliohjelmasta tapahtuu vaihtamalla ohjelmalaskuri takaisin alkuperäiseen rekisteriin.


title: RCA 1802

text: Suorittimessa ei myöskään ole ehdollisia hyppyjä, vain käsky joka jättää huomiotta seuraavan käskyn ehdon mukaan.


title: RCA 1802

text:
Käskykanta muodostaa erittäin säännöllisen matriisin, jossa ensimmäiset neljä bittiä kertovat tehtävän operaation ja toiset neljä käytettävän rekisterin.
Tämä mahdollistaa helpon käskyjen syötön kytkimillä suoraan muistiin, kuten varhaisissa tietokoneissa oli tapana.


title: RCA 1802

text: Dataväylä on 8-bittinen mutta multipleksoitu, joten piiri voi osoittaa 64 kiB muistia. Suorittimessa on sisäänrakennettu DMA-ohjain, joka voi siirtää tavuja I/O-väylästä muistiin ohjelmista riippumatta.


title: RCA 1802

text: Suorittimen toteutus on melko hidas; käskyt vievät kaksi tai kolme konesykliä, ja jokainen konesykli 8 kellosykliä. Vertailun vuoksi MOS 6502:ssa käskyt vievät 2–7 kellosykliä ja Intel 8080:ssa 4–18 kellosykliä.


title: RCA 1802

text: Yksi pinni on ohjelmoitava tulostusportti ja neljä pinniä ovat sisääntuloja, jotka vaikuttavat suoraan suorittimen hyppykäskyjen lippuihin.


title: RCA 1802

text: Lisäksi suoritinta on käytetty myös muutamissa varhaisissa harrastelijoiden mikrotietokoneissa, kuten COSMAC ELF -koneessa, jonka rakennusohjeet julkaistiin Popular Electronics -lehdessä 1976–1977, ja suomalaisissa Telmac 1800:ssa, Telmac TMC 600:ssa sekä Oscom NANOssa, jugoslavialaisessa Pecom 32/64:ssa ja RCA Studio II -pelikonsolissa.


title: RCA 1802

text: RCA 1802 on ollut erityisen suosittu avaruusteknologiassa hyvin säteilyä kestävien malliensa ansiosta. Sitä on käytetty muun muassa Galileo-avaruusluotaimessa sekä useissa satelliiteissa.


title: Hans Frank

text: Hans Michael Frank (23. toukokuuta 1900 Karlsruhe, Baden, Saksa – 16. lokakuuta 1946 Nürnberg, Baijeri, Yhdysvaltain vyöhyke) oli toisen maailmansodan aikana natsi-Saksassa korkea-arvoinen SS-upseeri sekä miehitetyn Puolan kenraalikuvernööri.


title: Hans Frank

text: Hans Frank syntyi Karlsruhessa asianajajaperheeseen. Ylioppilastutkinnon jälkeen 1917 hän liittyi Saksan armeijaan. Ensimmäisen maailmansodan jälkeen hän ei palannut siviiliin, vaan jäi äärioikeistolaisiin Freikorps-vapaajoukkoihin. Vuonna 1920 Frank liittyi Saksan työväenpuolueeseen (DAP), ja uudelleen perustettuun kansallissosialistiseen puolueeseen vuonna 1927. Frank osallistui SA-miehenä epäonnistuneeseen oluttupavallankaappaukseen.


title: Hans Frank

text: Vuonna 1924 Frank väitteli lakitieteen tohtoriksi julkisoikeudellisia oikeushenkilöitä käsitelleellä väitöskirjallaan "Die öffentliche Juristische Person – Ein Beitrag zur Lehre des Merkmals der öffentlichen Rechtsperson". Vuonna 1926 hän suoritti valtiollisen lakitieteen tutkinnon voidakseen toimia asianajajana Münchenissä. Hänestä tuli myös Adolf Hitlerin oikeusopillinen neuvonantaja. Joissakin artikkeleissa häntä kutsutaan kansallissosialistisen puolueen pääjuristiksi.


title: Hans Frank

text: 2. huhtikuuta 1925 Frank meni naimisiin itseään viisi vuotta vanhemman Brigitte Herbstin kanssa, joka työskenteli Baijerin maapäivillä sihteerinä ja pikakirjoittajana. Liitosta syntyi viisi lasta: Sigrid (1927), Norman (1928), Brigitte (1935), Michael (1937) ja Niklas Frank (1939). Niklas Frank on kirjoittanut isästään kirjan "Der Vater, Eine Abrechnung", jossa hän ottaa kriittisesti kantaa tämän toimintaan.


title: Hans Frank

text: Frankista tuli kansallissosialistisen puolueen ylimmän puoluejohdon oikeuspoliittisen osaston johtaja, ja siinä asemassa hän sai 1933 valtakunnanjohtajan ("Reichsleiter") arvon. Vuonna 1928 hän perusti Kansallissosialistisen lakimiesliiton, jonka ensimmäisenä puheenjohtajana hän toimi. Hans Frank valittiin 1930 valtiopäiville, ja kansallissosialistien valtaannousun jälkeen hänestä tuli myös Baijerin oikeusministeri ja valtakunnan lakimieskomissaari. Lakimieskomissaarina hänen tehtävänsä oli Saksan oikeuslaitoksen uudistus ja eri osavaltioiden oikeusjärjestelmien yhdenmukaistaminen. Vuosina 1933–1942 hän oli myös Saksan oikeustieteellisen akatemian presidentti. Frank kritisoi lain ulkopuolella tapahtuneita surmia pitkien puukkojen yönä ja Dachaun keskitysleiriä.


title: Hans Frank

text: Toisen maailmansodan puhjettua syksyllä 1939 Frank nimitettiin 26. lokakuuta Puolan miehitettyjen keskiosien ("Generalgouvernement für die besetzten polnischen Gebiete") kenraalikuvernööriksi. Puolan länsiosat oli liitetty suoraan Saksaan, itäosat oli 17. syyskuuta 1939 anastanut Neuvostoliitto, ja osaa hallittiin kenraalikuvernöörin alaisuudessa. Hän sai SS:n "Obergruppenführer"in arvon. Frank muutti perheineen ensin Varsovan kuninkaanlinnaan ja sieltä 7. marraskuuta 1939 Kenraalikuvernementin pääkaupungiksi nimettyyn Krakovaan Wawelin kuninkaanlinnaan. Linnasta tuli pian loisteliaiden vastaanottojen, päivällisten ja tanssiaisten pitopaikka. Frank ei pihistellyt edustuskuluissa, ja hän takavarikoi häpeämättä linnansa huonekaluja, mattoja, tauluja ja koriste-esineitä puolalaisista yksityiskodeista ja kokoelmista. Frank perheineen rikastui myös takavarikoimalla tai ostamalla pilkkahintaan juutalaisten omaisuutta.


title: Hans Frank

text:
Puolalaisia kohtaan Frank noudatti ”kepin ja porkkanan” -periaatetta. Yhtäältä vähäisinkin vastarinta murskattiin säälimättä, toisaalta puolalaisille suotiin myös tiettyjä vapauksia. Juutalaisia kenraalikuvernementissä sen sijaan kohdeltiin täysin säälimättä. Frank valvoi juutalaisten siirtoa gettoihin ja siviilien käyttöä pakkotyössä. Vuonna 1942 hän menetti eri kunniatehtävänsä kenraalikuvernementin ulkopuolella ärsytettyään Hitleriä puheillaan, joissa hän arvosteli ankarin sanoin puolalaisväestön kohtelua ja saksalaisten toimia miehitetyssä maassa. Osaksi kyse oli myös sisäisestä valtakamppailusta Friedrich Wilhelm Krügerin kanssa. Ollessaan kenraalikuvernöörinä Frank pyysi Hitleriltä eroa 14 kertaa. Hän pakeni hallintoalueeltaan 17. tammikuuta 1945.
Yhdysvaltalaiset saivat Frankin kiinni Berchtesgadenin lähellä 4. toukokuuta 1945. Frank väitti Nürnbergin tuomioistuimessa, että Heinrich Himmler ja SS valvoivat täysin juutalaisten joukkotuhoa, eikä hän tiennyt operaatiosta ennen vuotta 1944. Vangittuna ollessaan Frank kääntyi katolilaiseksi. Hänet tuomittiin kuolemaan sotarikoksista ja rikoksista ihmiskuntaa vastaan ja teloitettiin hirttämällä 16. lokakuuta 1946. Oikeudenkäynnin aikana Frank, joka ensi alkuun oli kiistänyt syyllisyytensä, tunnusti olevansa syyllinen.


title: Hans Frank

text: Frankin vaimo Brigitte pidätettiin 1947 ja toimitettiin useiden muiden sotarikosoikeudenkäynnissä tuomittujen vaimojen kanssa Augsburg-Göggingenin työleirille Augsburgin lähellä. Hän vapautui 1948. Brigitte Frank kuoli 9. maaliskuuta 1959 Münchenissä.


title: Sylinteri

text: Sylinteri voi olla:


title: Rengashaarniska

text: Rengashaarniska (tai silmukkapanssari) on haarniska, joka koostuu pienistä yhteen punotuista ja kiinni niitatuista metallirenkaista. Sitä käytettiin Euroopassa antiikin aikaan ja keskiajalla.


title: Rengashaarniska

text: Rengashaarniska keksittiin antiikin aikaan joskus ensimmäisellä vuosituhannella eaa., mutta on epäselvää ketkä sitä ensiksi käyttivät. Varhaisimmat löydöt ovat 400-luvulta eaa. skyyttalaisesta haudasta. Tanskassa Hjortspringin suolöydön rengashaarniskat ajoittuvat 300-luvulle eaa. Rooman imperiumi törmäsi rengashaarniskoihin kohdatessaan etruskeja ja gallialaisia. Rooman armeija otti varusteen käyttöön nimellä "lorica hamata". Legioonalaiset kantoivat rengashaarniskaa, kunnes ensimmäisellä vuosisadalla jaa. sen väliaikaisesti syrjäytti kuuluisa metallivanteista koottu "lorica segmentata". Rooman armeijan Auxilia-joukot, ratsuväki ja joskus legioonalaisetkin käyttivät rengashaarniskaa tämän jälkeenkin. Kuitenkin 200-luvulla jaa. Rooman valtakunnan heiketessä ja köyhtyessä halvempi rengaspanssari syrjäytti "lorica segmentatan". Kreikaksi rengashaarniska tunnetaan nimellä "katafraktes", läpinivottu; tästä raskaan, haarniskoidun ratsuväen nimi katafrakti.


title: Rengashaarniska

text: Rengashaarniska säilyi käytössä myös ns. pimeällä keskiajalla, joskin sen valmistus oli hyvin kallista. Karolingisella ajalla rengaspaita saattoi maksaa yhtä paljon kuin maatila. Rengashaarniska oli kuitenkin käytännössä tuhoutumaton, ja haarniskat saattoivat periytyä vuosisatojen ajan isältä pojalle. Koska kuitenkin uusia haarniskoita valmistettiin jatkuvasti, niiden lukumäärät lisääntyivät vuosisatojen saatossa. Sydänkeskiajalle tultaessa myös metallurgia ja raudanvalmistus- ja muokkausmenetelmät kehittyivät, ja rengashaarniskan hinta laski. 1200-luvulla rengashaarniska oli jo jokamiehen varuste Keski-Euroopassa.


title: Rengashaarniska

text: Rengashaarniskan käyttö oli yleistä keskiajan loppuun asti. 1300-luvulla levyhaarniska alkoi syrjäyttää rengashaarniskaa. Rengashaarniskaa nähtiin kuitenkin tämän jälkeenkin niiden yllä, joilla ei ollut varaa levyhaarniskaan. Koska rengashaarniska on käytännössä ikuinen ja se mukautuu käyttäjänsä ruumiinmuotoihin, monet vanhat haarniskat saattoivat periytyä isältä pojalle suvussa vuosisatojen ajan. Lisäksi rengashaarniskaa käytettiin yleisesti levyhaarniskan alla suojaamassa panssarilevyjen saumoja. Itä-Euroopassa ja Aasiassa rengashaarniska säilyi käytössä keskiajan jälkeenkin.


title: Rengashaarniska

text: Rengashaarniska oli suosittu ja tehokas suoja, koska se pystyi estämään leikkaavia aseita läpäisemästä ihoa. Keskiaikainen lääketiede kykeni asettamaan murtuneet luut paikalleen, mutta tulehduksia vastaan se oli voimaton. Haarniska siis suojasi erityisesti keveämmiltä teräaseen iskuilta. Voimakas keihään, kirveen, miekan tai nuolen isku saattoi lävistää rengashaarniskan ja tunkea haavaan likaa ja metallinpalasia. Rengashaarniskan alla käytettiin usein tukevaa toppatakkia ("gambeson, aketon, haqueton") joka pehmensi iskujen voimaa.


title: Rengashaarniska

text: Nykyaikaiset kokeet ja elävän historian toiminta sekä liveroolipelit ovat osoittaneet, että rengashaarniska on erinomainen suojaväline. Se on joustava, eikä rajoita käyttäjänsä liikkumista juuri lainkaan. Se ei kiristä, ja asettuu kantajansa mittoihin ja muotoihin. Rengashaarniskan heikoin puoli on se, että paino kohdistuu pahimmin hartioihin: tämän vuoksi vyön käyttäminen rengaspaidan kanssa auttaa jakamaan painoa tasaisemmin. Rengashaarniska päällä on mahdollista juosta, hyppiä, voimistella – ja jopa uida lyhyitä matkoja.


title: Rengashaarniska

text: Rengashaarniska on myös melko edullinen, sillä oikeilla työvälineillä sellaisen pystyy tekemään kuka tahansa, ja se on myös itsestään puhdistautuva, joten se ei kärsi ruosteesta, toisin kuin monet muut haarniskat.


title: Rengashaarniska

text: Nykypäivän elävän historian taistelukäytössä rengashaarniska antaa riittävän suojan metalli-, bofferi-, rottinki- ja bambuaseita vastaan, mutta sen alla on suositeltavaa käyttää pehmustettua liiviä tai toppatakkia – aivan kuten keskiajallakin. Rengashaarniskaa voidaan käyttää myös siviilivaatteiden alla, jolloin taistelija voi totuttautua sen käyttöön. Useimmat näissä harrasteissa käytettävistä rengaspaidoista ovat niittaamattomia eli niiden rautalenkkejä ei ole niitattu kiinni (engl. "butted mail").


title: Rengashaarniska

text: Lihanjalostustehtaissa rengaspaita ja -hansikkaat kuuluvat lihanleikkaajien suojavarusteisiin.


title: Sotavasara

text: Sotavasara on erityinen vasara, jota entisaikoina käytettiin sota-aseena.


title: Sotavasara

text: Sotavasara kehitettiin 1300- ja 1400-luvuilla taistelukentillä yleistyneitä metallisia haarniskoja vastaan. Aikaisemmin yleiset miekat olivat käyttökelvottomia panssaria vastaan, mutta varsinkin pitkävartisella sotavasaralla voitiin lyödä voimakkaita iskuja myös ratsujen selkään ja aiheuttaa vammoja läpäisemättä itse panssaria. Myös tätä ennen on erilaisia taistelu- ja statusvasaroja esiintynyt, esimerkiksi nuorakeraamisen kulttuurin vasarakirveet ja eräät myöhemmät metallivasarat.


title: Sotavasara

text: Sotavasara koostui tavallisen vasaran tapaan päästä ja varresta. Varsia oli eri mittaisia, pisimmät hilparin pituisia ja lyhyemmät nuijan kokoluokkaa. Pitkät sotavasarat olivat salkoaseita, joita käytettiin ratsumiehiä vastaan ja lyhyemmät taasen oli tarkoitettu lähitaisteluun. Myöhäisemmissä sotavasaroissa oli usein piikit pään toisella puolella, mikä teki siitä monipuolisemman aseen. Piikkipäällä voitiin tarttua vastustajan haarniskaan, suitsiin tai kilpeen tai sillä voitiin lyödä läpi paksuistakin haarniskoista. Aseella voitiin lisäksi hyökätä ratsastavan vihollisen hevosen jalkoihin ja pudottaa ratsumies alas.


title: Varjo (Perillinen-trilogia)

text: Varjot ovat pahoja kuvitteellisia olentoja Christopher Paolinin luomassa fantasiamaailmassa Alagaësiassa. Varjot ovat entisiä velhoja, jotka yliarvioivat omat kykynsä ja yrittivät hallita liian mahtavia henkiä tai pyysivät henkiä ohjaamaan ruumistaan, jotta voisivat keskittyä etsimään vielä mahtavampia voimia. Henget asettuvat näiden ruumiiseen eivätkä poistu isännästään, varjot ovat aina pahoja, koska vain ilkeät henget ottavat ihmisen käyttöönsä. Henget hallitsevat varjoja ja tekevät niistä yliluonnollisen nopeita ja taitavia magian käyttäjiä. Varjon voi tuhota vain lävistämällä sen sydämen, tuhoamisessa ei ole onnistunut monikaan. Eragonin paha vihollinen on varjo nimeltä Durza.


title: Katsastus

text: Katsastus on ajoneuvoille tehtävä tarkastus, jossa tarkastetaan, että


title: Katsastus

text: Suomessa katsastuksia tekevät katsastusasemat. Katsastus suoritetaan lakien, asetusten sekä EU:n direktiivien mukaisesti. Seuraava uusi Katsastuksen arvosteluperusteet -ohje astuu voimaan 20.5.2018.


title: Katsastus

text: Katsastuksia:


title: Katsastus

text: Katsastustoimintaa Suomessa valvoo Liikenteen turvallisuusvirasto (Trafi), valvomalla katsastajien pätevyyttä ja toimipaikkojen teknisiä edellytyksiä sekä lupavalvonnalla että koekatsastuksilla.


title: Katsastus

text: Määräaikaiskatsastuksessa tarkistettavia kohteita ovat


title: Katsastus

text: Katsastuksessa havaitun vian perusteella ajoneuvo voidaan määrätä jälkitarkastukseen, jolloin määräaikaiskatsastuksessa todettu vika tai puute tarkastetaan millä tahansa katsastusasemalla uudelleen. Jälkitarkastus on tehtävä kuukauden kuluessa määräaikaistarkastuksesta. Muuten auto on katsastettava kokonaan uudelleen. Lievemmistä vioista voidaan määrätä pelkkä korjauskehotus, jolloin ajoneuvoa ei tarvitse hyväksyttää uudelleen korjaamisen jälkeen. Hyväksytty määräaikaiskatsastus merkitään ajoneuvon rekisteröintitodistukseen ja ajoneuvorekisteriin. Jos ajoneuvon katsastus ei ole voimassa, ajoneuvo on käyttökiellossa. Mikäli käyttökiellossa oleva ajoneuvo havaitaan liikenteessä, se asetetaan ajokieltoon tai mikäli ajoneuvossa havaitaan katsastuksessa päästöihin tai liikenneturvallisuuteen liittyvä merkittävä puute, se voidaan asettaa katsastuksessa ajokieltoon.